Kerajaan pantau dua rakyat Malaysia di Teluk Cuba
Oleh KHAIRULMIZAN YAHYA

4 September 2021, 5:06 pm
KUANTAN -Kerajaan melalui Kementerian Luar memantau perkembangan pertuduhan dua rakyat negara ini yang didakwa di Mahkamah Pangkalan Tentera Laut Amerika Syarikat (AS) di Teluk Guantanamo, Cuba.
Menteri Luarnya, Datuk Saifuddin Abdullah berkata, pihaknya sentiasa mengikuti perkembangan perbicaraan membabitkan Mohammed Nazir Lep dan Mohammaed Farik Amin sejak didakwa pada 30 Ogos lalu.
“Kita meneliti segala perkembangan berkaitan mereka,” katanya selepas menghadiri taklimat dan penyerahan cenderahati kepada petugas kesihatan di Pejabat Kesihatan Daerah Kuantan, di sini hari ini.
Beliau mengulas perkembangan dua rakyat Malaysia yang dihadapkan ke Mahkamah Pangkalan Tentera Laut Amerika Syarikat berhubung insiden pengeboman mati di Bali, Indonesia, 19 tahun lalu.
Kedua-dua suspek sebelum ini ditahan di kem tahanan Teluk Guantanamo sejak 2006 bersama seorang rakyat Indonesia, Encep Nurjaman yang juga dikenali sebagai Hambali.
Menurut Pejabat Suruhanjaya Tentera AS, tiga suspek itu sepatutnya dihadapkan ke mahkamah itu pada Februari lalu, namun perbicaraan terpaksa ditangguhkan akibat Covid-19.

Sementara itu, mengulas bantuan yang diberikan Parlimen Indera Mahkota dari Mac 2020 hingga Ogos lalu, Saifuddin berkata, sejumlah RM1.85 juta dibelanjakan untuk membantu golongan yang terkesan akibat pandemik Covid-19 di parlimen berkenaan.
Katanya, jumlah perbelanjaan itu membabitkan pemberian bakul makanan, beras, gula, lampin bayi, pelitup muka, pelindung muka, susu bayi, lampin dewasa dan cecair pensanitasi tangan.
“Bantuan tertinggi ialah pemberian 20,565 bakul, pelitup muka dan cecair sanitasi tangan, masing-masing 8,200 unit dan 1,500 pelindung muka.
“Peruntukan itu bukan sahaja daripada program Bakul Prihatin Negara, malah sumber daripada Pejabat Ahli Parlimen Indera Mahkota, Jabatan Kebajikan Masyarakat (JKM), pertubuhan bukan kerajaan (NGO) dan individu yang turut sama menghulurkan sumbangan,”ujarnya. -K! ONLINE.


Melaka tingkat jumlah jemaah 500 orang
Oleh DIYANATUL ATIQAH ZAKARYA

4 September 2021, 4:50 pm
MELAKA – Kerajaan negeri ini meningkatkan jumlah jemaah kepada 500 orang bagi solat Jumaat, solat fardu dan solat jenazah di masjid kerajaan, bermula esok.
Pengarah Jabatan Agama Islam Melaka (JAIM), Datuk Che Sukri Che Mat berkata, ketetapan baru itu dibuat mengikut keadaan peralihan fasa terkini Melaka yang telah memasuki Fasa 2 Pelan Pemulihan Negara (PPN).
Jelasnya, jumlah jemaah bagi aktiviti pengimarahan itu bagaimanapun terhad mengikut kepada keluasan masjid dengan mengekalkan penjarakan fizikal 1.5 meter.
“Contohnya jika masjid itu hanya mampu memuatkan 300 jemaah dengan penjarakan, maka jumlah maksimum 300 orang adalah terpakai.
“Bagi masjid kariah dan institusi pula, maksimum 200 orang yang terdiri daripada pegawai masjid dan jemaah dengan kaedah yang ditentukan oleh jawatankuasa,” katanya dalam satu kenyataan akhbar dikeluarkan di sini, hari ini.
Tambahnya, bagi surau, jumlah maksimum dibenarkan adalah 100 orang terdiri daripada pegawai surau dan jemaah dengan kaedah yang ditentukan oleh jawatankuasa.

Jawatankuasa juga hendaklah memastikan ventilasi dan sistem pengudaraan yang baik di masjid dan surau bagi mengelakkan risiko jangkitan.
Dalam pada itu, Che Sukri berkata, aktiviti lain yang dibenarkan hanyalah pengurusan dan solat jenazah dan majlis akad nikah sebagaimana prosedur operasi standard (SOP) yang ditetapkan JAIM.
“Kuliah Maghrib pada waktu antara Maghrib dan Isyak, kuliah Subuh pada waktu selepas solat Subuh dalam tempoh waktu yang bersesuaian, dan tazkirah atau bacaan Yasin sebelum solat Jumaat turut dibenarkan.
“JAIM juga memberi kelonggaran jemaah mengadakan majlis bacaan Yasin dan tahlil pada waktu antara Maghrib dan Isyak pada hari Khamis malam Jumaat serta aktiviti singgah solat di masjid dan surau,” katanya.
Ujarnya, bagaimanapun aktiviti kuliah Maghrib, kuliah Subuh dan tazkirah yang dibenarkan hanya boleh disampaikan oleh tenaga pengajar tempatan. – K! ONLINE.


Tersangat biadab, kategori bangsat! – Ali Puteh berang masih difitnah
Oleh HANISAH SELAMAT

4 September 2021, 4:41 pm
PETALING JAYA – Berang masih berdepan tuduhan ‘makan’ harta peninggalan arwah abangnya, Ali Puteh tidak menyangka masih wujud individu yang mempunyai tanggapan buruk terhadap insan lain.
Pelawak dengan nama sebenar Syed Ali Mubarak Syed Mohd Ridzuan juga berharap individu sebegitu segera bertaubat selagi berpeluang dan masih hidup untuk meminta maaf daripadanya.
“Ya Allah… masih ada lagi manusia begini hidup di muka bumi ini. Kalau masih hidup, cepat-cepatlah bertaubat.
“Takut esok-esok pergi ke negeri abadi (meninggal dunia) masih tidak dapat permohonan maaf daripada saya
“Terlalu biadap sangat sampai kata saya makan duit arwah abang saya Abam. Macam manalah nak cari manusia ni. Tersangat biadap, kategori bangsat!” katanya.
Terdahulu, Ali yang juga adik kepada Allahyarham Abam berkongsi kegembiraan mengenai projek kebun durian yang diusahakan bersama isteri tercinta, Melati Melati Fitri.

Dalam hantaran tersebut, dia menyatakan dalam tempoh lima tahun lagi andai tiada aral melintang mereka sekeluarga dapat menikmati hasil durian Musang King dari kebun sendiri.
Pelakon filem Kolong itu juga tidak mampu menyembunyikan kegembiraan apabila pada masa sama mendedahkan bakal menimang cahaya mata lagi pada Disember ini.
Menerusi tinjauan Kosmo Online!, seorang netizen mencelah menuduh Ali mendapat semua perkara tersebut hasil daripada duit peninggalan Allahyarham Abam.
“Pakai duit arwah ler tu,” tulis pengguna Instagram yang akhirnya meledakkan kemarahan Ali.
Katanya,  mengaitkan usahanya dengan wang peninggalan Allahyarham Abam adalah sesuatu yang perlu dihentikan.
Begitupun, ramai pengikut Instagram memintanya jangan melayan provikasi individu yang menggunakan akaun samaran berkenaan.
Rata-rata menyelar tindakan individu berkenaan yang dianggap sebagai seorang pengecut apabila berselindung di balik nama samaran namun cuba menfitnah Ali.
Ini bukan kali pertama bapa kepada tiga cahaya mata itu berdepan dengan tuduhan berhubung harta peninggalan Abam sehingga dibicarakan di mahkamah.
Terdahulu, arwah Abam atau nama sebenarnya Syed Umar Mokhtar Syed Mohd Redzuan meninggal dunia pada 9 Februari 2020 di kediamannya di Gombak akibat demam panas. – K! ONLINE


Pecah rumah kekasih sebab kemaruk seks
Oleh MOHD YUNUS YAKKUB

4 September 2021, 4:45 pm
KLANG – Gara-gara kemaruk seks, seorang pengawal keselamatan sanggup memecah masuk rumah kekasihnya bagi melempias nafsu dalam kejadian di Taman Sentosa di sini semalam.
Dalam kejadian pukul 6.45 petang itu, usaha suspek berusia 37 tahun bukan sahaja gagal malah dia kemudian diberkas polis kira-kira tiga jam kemudian di tepi jalan berhampiran rumah kekasihnya.
Ketua Polis Daerah Klang Selatan, Asisten Komisioner Shamsul Amar Ramli berkata, siasatan awal mendapati suspek datang ke rumah sewa mangsa sebelum memotong kunci mangga pagar rumah serta gril pintu hadapan menggunakan alat pemotong besi.
Katanya, semasa kejadian, mangsa yang menganggur tinggal seorang diri di rumahnya.
“Sebaik berjaya memasuki rumah tersebut, suspek memukul mangsa di badan dengan tangan.
“Tindakan suspek membuatkan mangsa sakit dada disebabkan terkena kuku,” katanya ketika dihubungi Kosmo! hari ini.

Kata beliau, melihat keadaan itu, suspek segera beredar dengan sebuah kereta jenis Toyota Vios dengan rakannya berusia 17 tahun.
Bertindak atas maklumat, pasukan unit peronda polis (MPV) menahan suspek pukul 9.30 malam bersama alat pemotong besi digunakan.
“Suspek dan mangsa bercinta hampir dua tahun dan kejadian dipercayai berlaku apabila suspek mahu melakukan seks, namun mangsa enggan menuruti kehendaknya,” jelasnya.
Suspek mempunyai 12 rekod jenayah kes pecah rumah, khianat dan dadah. -K! ONLINE.


Staf hospital panik, warga emas atas bumbung
Oleh KOSMO!

4 September 2021, 5:29 pm
PETALING JAYA – Kakitangan sebuah hospital digemparkan dengan kejadian warga emas yang yang dilihat berlegar-legar atas bumbung bangunan fasiliti kesihatan tersebut.
Menerusi video berdurasi seminit 31 saat yang dimuat naik di aplikasi Tiktok oleh pengguna dengan nama @kail01530 itu, warga emas tersebut dilihat seperti dalam keadaan keliru dan terhuyung-hayang.
Turut kedengaran suara beberapa individu lain cuba memujuk lelaki tersebut supaya tidak banyak bergerak kerana bimbang terjatuh.
Tidak lama kemudian, kelihatan dua pengawal keselamatan dan seorang individu lengkap lengkap memakai peralatan perlindungan diri (PPE) cuba menghampiri lelaki itu sambil terdengar laungan jururawat memaklumkan warga emas tersebut pesakit Covid-19.
Klip video itu yang tular sejak semalam mendapat lebih 63,000 reaksi dan 3,341 komen daripada pengguna aplikasi berkenaan, namun lokasinya tidak dinyatakan.
“Ya Allah, pakcik nak pergi mana, jangan macam ni. Kesian pada ‘frontliner’ mereka pakai PPE agak bahaya nak panjat. Semoga dua-dua mereka selamat,” kata @suhaila.

“Rasanya pakcik tu stres duduk dalam wad, bayangkan terkurung dalam wad semua orang sakit. Pintu depan ada jururawat, akhirnya keluarlah ikut tingkap,” ujar @niramoon.
Difahamkan, warga emas itu kemudiannya diselamatkan dan dimaklumkan berada dalam keadaan baik. Dia berkemungkinan bertindak demikian akibat kesan ubat yang diambil. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Muhyiddin dilantik Pengerusi Majlis Pemulihan Negara bertaraf Menteri
Oleh NOR IDAYU BOSRO

4 September 2021, 4:41 pm
PUTRAJAYA – Bekas Perdana Menteri, Tan Sri Muhyiddin Yassin dilantik sebagai Pengerusi Majlis Pemulihan Negara bertaraf Menteri.
Perkara itu dipersetujui dalam mesyuarat Jemaah Menteri pada 1 September lalu.
Ketua Setiausaha Negara, Tan Sri Mohd. Zuki Ali berkata, pelantikan itu telah disembah maklum kepada Seri Paduka Baginda Yang di-Pertuan Agong.
“Pelantikan ini dibuat atas dasar keyakinan kerajaan terhadap kemampuan Muhyiddin untuk menerajui strategi pemulihan negara.
“Ia demi mencapai impak ekonomi terbaik dan memulihkan semula kehidupan rakyat yang terjejas teruk akibat pandemik Covid-19,” katanya dalam satu kenyataan di sini hari ini.
Mohd. Zuki yang juga Setiausaha Jemaah Menteri berkata, kerajaan mengucapkan setinggi-tinggi tahniah kepada Muhyiddin atas pelantikan tersebut. -K! ONLINE.


Tingkatkan stok beras 290,000 tan menjelang 2023
Oleh KOSMO!

4 September 2021, 4:56 pm
KOTA KINABALU – Kementerian Pertanian dan Industri Makanan memaklumkan simpanan stok beras negara akan ditingkatkan kepada 290,000 tan metrik secara berperingkat menjelang tahun 2023.
Menterinya, Datuk Seri Dr. Ronald Kiandee berkata, pihaknya turut meningkatkan jumlah pegangan stok beras negara kepada 200,000 tan metrik daripada 150,000 tan metrik yang ada ketika ini menjelang akhir tahun ini.
“Kos penambahan keseluruhan beras negara sehingga tahun 2023 dianggarkan melibatkan kos sebanyak RM230 juta dan ditanggung sepenuhnya oleh Padiberas Nasional Berhad (Bernas) selaku syarikat pemegang konsesi.
“Kita akan melaksanakan pemeriksaan berkala untuk memastikan bekalan beras di seluruh negara mencukupi sekali gus mampu menampung keperluan penduduk termasuk di musim pandemik.
“Pemeriksaan berkala dari semasa ke semasa akan dibuat di semua lokasi penyimpanan beras negara meliputi zon Semenanjung, Sabah dan Sarawak,” katanya.
Beliau berkata demikian pada sidang akhbar selepas meninjau bekalan beras negara bagi zon Sabah di Telipok hari ini.

Mengulas lanjut, Ronald memberitahu, terdapat 31 gudang stokpail di seluruh negara yang dikendalikan Bernas ketika ini dan syarikat terbabit memenuhi indeks pencapaian prestasi (KPI) yang ditetapkan kerajaan.
Sementara itu, Ronald berkata, ketika ini keperluan beras rakyat negara ini mencapai 2.5 juta tan metrik setahun, manakala pengeluaran beras negara ialah kira-kira 70 peratus daripada keperluan itu. -K! ONLINE.


Perjanjian 12 filem dalam tempoh dua tahun
Oleh MOHD. HAIKAL ISA

4 September 2021, 5:16 pm
BAGI merancakkan industri sinematik tempatan yang semakin layu ditekan pandemik Covid-19, syarikat produksi kandungan, syarikat produksi kandungan, Zebra Studio Sdn. Bhd. dan syarikat hiburan terkemuka di Asia Pasifik, Tremendous Entertainment telah menandatangani perjanjian usaha sama multi-filem.
Menerusi pemeteraian kerjasama tersebut, pasukan tersebut nekad mau melunaskan komitmen menghasilkan bersama 12 filem dalam tempoh 24 bulan akan datang.
Usaha yang dilakukan bukan sahaja akan memberi dorongan kepada industri filem dan produksi tempatan, tetapi juga akan memberi peluang untuk kandungan Malaysia dipersembahkan di peringkat antarabangsa.
“Tremendous Entertainment adalah syarikat terkemuka dalam penghasilan konten hiburan di kedua-dua ruang pentas dan media. Dengan kekurangan konten hiburan secara langsung dalam keadaan pandemik, kami mengambil kesempatan ini untuk fokus kepada industri media kami dalam 18 bulan ini.
“Penghasilan filem-filem dengan Zebra Studio adalah sebahagian daripada strategi pertumbuhan kami untuk memanfaatkan bakat dan infrastruktur yang lebih kukuh di Malaysia untuk menghasilkan konten filem bertaraf antarabangsa”, kata Pengerusi Tremendous Entertainment, Datuk Jared Lim.
Malaysia punya potensi – Lim

Ujar Lim, dia percaya banyak bakat serta karya anak Malaysia perlu diberikan perhatian sewajarnya dunia dan itulah yang pihaknya dan Zebra Studio sedang lakukan menerusi kerjasama yang ditandatangani.
“Perjanjian ini menuju kepada visi kami untuk memperluas Tremendous ke arah pendigitalan ketika kami beralih dari pameran acara “stage play” untuk menghasilkan kandungan media digital dan sekarang ke filem.
“Kami teruja dapat bekerjasama dengan CL Hor dan Sara Nattaya Azmi dari Zebra untuk menghasilkan dan membikin 12 filem. Saya percaya bahawa kandungan yang dihasilkan oleh Malaysia berpotensi tinggi untuk berjaya di peringkat antarabangsa,” kata Lim.
Dalam pada itu, Pengasas dan Penerbit Eksekutif Zebra Studio, Saraleana Nattaya Azmi berkata, dengan penghasilan 12 filem dalam jangka waktu yang disebutkan dapat memberikan anjakan paradigma kepada industri perfileman negara untuk terus berkembang.
“Tremendous Entertainment adalah salah satu syarikat hiburan terkemuka di Asia Pasifik yang telah menghasilkan dan mempersembahkan beberapa judul hiburan paling terkenal di dunia.
“Dengan usaha sama ini, kami berharap penghasilan 12 filem ini dapat membantu membina semula dan memudahkanPerjanjian 12 filem dalam tempoh dua tahu pemulihan industri perfileman tempatan.
“Perkara itu akan membolehkan kami bersama-sama mencipta lebih banyak kandungan global dengan tujuan untuk mendapatkan sorotan antarabangsa mengenai filem dialek khas seni dan budaya Malaysia. Selain itu, dapat memberi peluang kepada seniman tempatan kita untuk berjaya di peringkat global,” ujar Sara.
Lima filem dialek Melayu
Tremendous Entertainment dan Zebra Studio akan menghasilkan lima filem dialek Melayu di sekitar Terengganu, Perlis, Negeri Sembilan dan Selangor, dan empat filem tempatan dialek Cina yang difokuskan di Perak, Pulau Pinang, Johor dan Kuala Lumpur.
Di samping itu, akan ada tiga filem tempatan berbahasa Inggeris yang akan dihasilkan bersama dan difilemkan di negara jiran termasuk Korea, China, Indonesia dan India.
Filem pertama dari 12 filem telah selesai dan penggambaran untuk filem kedua akan bermula pada bulan September 2021 ini dengan penerbitannya bermula pada bulan Oktober 2021.
Diketuai oleh pengarah yang sudah memenangi banyak anugerah antarabangsa, CL Hor, Zebra Studio mempunyai ekosistem pengeluaran yang dilengkapi dengan teknologi terkini mulai dari kemudahan audio hingga pos-produksi dan kesan visual.
Bersinergi dengan pasukan kreatif yang mahir dari Zebra Pixel yang diketuai oleh Penyelia VFX Hollywood Jae Cheol Hong, Zebra Studio dan Pixel dapat memperkaya kandungan Malaysia melalui penghasilan dan konseptualisasi kandungan inovatif di platform media tradisional dan baru.
Sehubungan itu, CL berkata: “Ini adalah produksi bersama syarikat filem tempatan pertama yang berlaku selama lebih dari satu abad di industri filem Malaysia. Dengan inisiatif ini, kami ingin memberikan harapan dan sokongan kepada rakan-rakan industri kami semasa wabak ini merebak.
“Konsep saya adalah untuk membawa kandungan tempatan untuk dipasarkan di peringkat antarabangsa dan menjadikan Malaysia tempat untuk menghasilkan kandungan antarabangsa,” kata CL. – K! ONLINE


10,000 pekerja runcit bakal terima vaksin
Oleh ZAKI SALLEH

4 September 2021, 4:38 pm
IPOH – Seramai 10,000 pekerja sektor peruncitan di bandar ini bakal menerima suntikan vaksin menerusi Program Vaksinasi Industri Peruncitan (RIVAC) di pusat beli-belah AEON Midtown Falim di sini.
Ia merupakan pusat pemberian vaksin (PPV) pertama di Perak yang terletak di dalam pusat beli-belah.
Ahli Majlis, Majlis Bandaraya Ipoh (MBI), Albert Ho berkata, program vaksinasi tersebut diharap dapat membantu negeri Perak mencapai sasaran imuniti kelompok secepat mungkin.
Menurut beliau, cadangan membuka PPV ini telah dipromosikan secara aktif oleh Dewan Perdagangan dan Industri Cina Perak serta pihak pengurusan AEON.
“Ia mendapat sokongan penuh kerajaan negeri menerusi Exco Kesihatan dan Datuk Bandar Ipoh, Datuk Rumaizi Baharin.
“PPV ini akan diketuai oleh Kementerian Perdagangan Dalam Negeri dan Hal Ehwal Pengguna (KPDNHEP) selaku agensi bertanggungjawab,” ujarnya.

Beliau berkata demikian selepas meninjau persiapan tempat pada PPV berkenaan semalam.
Albert Ho berkata, pihaknya turut mengucapkan terima kasih pada Badan Bertindak Imunisasi Covid-19 yang memberikan kebenaran untuk melaksanakan program itu selama seminggu.
“Apabila negeri Perak boleh memasuki fasa ketiga dan keempat dalam Pelan Pemulihan Negara maka semua industri dapat kembali beroperasi sepenuhnya.
“Kita juga berharap PPV ini dapat dibuka terus setelah selesai vaksinasi pekerja runcit bagi tujuan pemberian vaksin kepada orang ramai,” ujarnya. -K! ONLINE.


Bergenang air mata lihat Liek Hou – Chong Wei
Oleh LUQMAN RIDHWAN MOHAMED NOR

4 September 2021, 5:37 pm
PETALING JAYA – Legenda badminton, Datuk Lee Chong Wei bergenang air mata apabila atlet badminton paralimpik, Cheah Liek Hou memenangi pingat emas pada Sukan Paralimpik Tokyo 2020 hari ini.
Beliau di laman Facebook mengakui berdebar menyaksikan perlawanan akhir antara Cheah dan pemain nombor satu dunia dari Indonesia, Dheva Anrimusthi.
“Bergenang air mata saya apabila Cheah memenangi mata kemenangan dan terus berpeluk bersama Rashid (Datuk Rashid Sidek).
“Tahniah juga kepada Bonnie Bunyau Gustin, Chew Wei Lun dan Jong Yee Khie kerana mengharumkan nama Malaysia! Sangat sangat thank you (terima kasih)!,” katanya hari ini.
Pada masa sama, Chong Wei turut mengucapkan syabas kepada semua atlet paralimpik negara. – K! ONLINE


Hatrik Ifedayo bantu kemenangan Selangor
Oleh MUHAMMAD HELMEE RAMLI

5 September 2021, 10:24 pm
PETALING JAYA – Pasukan Selangor meneruskan rentak cemerlang apabila masih belum tewas dalam enam perlawanan selepas membelasah Sabah 6-0 pada aksi Liga Super di Stadium Likas, Kota Kinabalu sebentar tadi.
Kemenangan itu sekali gus memastikan skuad kendalian Karsten Neitzel berada pada landasan tepat untuk menamatkan saingan musim ini dalam kelompok lima pasukan teratas selepas mengumpul 36 mata.
Pada perlawanan tersebut, penyerang import Selangor, Ifedayo Olusegun memintas kedudukan pemain Johor Darul Ta’zim (JDT), Bergson da Silva sebagai penjaring terbanyak musim ini dengan 25 gol selepas meledak hatrik ke atas Sabah.
Lebih menarik, pemain dari Nigeria itu turut menjadi penjaring terbanyak dalam sejarah Liga Super apabila memintas jumlah 23 gol yang dilakukan Mohammad Ghaddar ketika bersama Kelantan dan JDT pada 2017.
Ifedayo memulakan pesta gol pasukan Selangor dengan menjaringkan gol pertama pada minit ke-22 hasil kesilapan hantaran yang dilakukan Azizan Nordin sebelum dia menggandakan kedudukan dua minit kemudian.
Pemain muda Selangor, Muhammad Mukhairi Ajmal turut mencetak gol pertamanya musim ini pada penghujung separuh masa pertama menerusi satu sepakan deras selepas melepasi kawalan pemain pertahanan skuad Badak.

Bermula separuh masa kedua, Selangor hanya memerlukan masa kurang seminit untuk meledak gol keempat menerusi pemain gantian, Nor Hakim Hassan yang menggantikan Mukhairi selepas waktu rehat.
Tersentak dengan gol tersebut, Sabah kembali mengatur langkah dan hampir menjaringkan gol pada minit ke-59, namun dua percubaan berturut-turut daripada Alto Linus dan Mohd. Amri Yahyah sekadar terkena tiang.
Ketika pasukan tuan rumah ghairah memburu jaringan, Selangor mengambil kesempatan atas kelekaan benteng pertahanan Sabah apabila menjaringkan gol kelima menerusi seorang lagi pemain gantian, Ahmad Danial Asri pada minit ke-75.
Kerja keras Ifedayo untuk memburu hatrik pada perlawanan itu akhirnya membuahkan hasil apabila dia menjaringkan gol ketiga peribadi pada minit ke-88 selepas mudah menolak masuk bola ke arah pintu gol Sabah yang terbuka luas.
Bagi aksi terakhir Liga Super musim ini, Selangor dijadualkan melayan kunjungan pasukan setempat, PJ City di Stadium Majlis Bandaraya Petaling Jaya (MBPJ) 12 September ini.-K! ONLINE


Facebook tidak sengaja label lelaki kulit hitam beruk
Oleh KOSMO!

5 September 2021, 8:00 pm
SAN FRANCISCO, California – Syarikat teknologi sosial gergasi Facebook kelmarin  menyekat ciri rekomendasi topik selepas tersilap melabel video lelaki kulit hitam sebagai ‘haiwan primat’ atau beruk menerusi perisian pengecaman wajah pada laman itu, lapor akhbar Bangkok Post kelmarin.
Seorang jurucakap Facebook berkata, kesilapan tersebut  ‘tidak boleh diterima’ dan memberitahu bahawa perisian rekomendasi itu telah dikeluarkan.
“Kami memohon maaf kepada sesiapa yang telah terlihat rekomendasi yang menyinggung perasaan itu.
“Kami menyekat keseluruhan topik rekomendasi itu supaya boleh menyiasat puncanya serta mengelak perkara serupa daripada berulang,” kata Facebook.
Perisian pengecaman wajah telah diselar oleh pejuang hak sivil yang mengatakan terdapat masalah pada ketepatannya terutama sekali membabitkan orang kulit hitam.
Video bertarikh Jun 2020 itu disiarkan oleh penerbitan MailOnline bertajuk White men calls cops on black men at marina.

Tangkap layar rekomendasi itu dikongsikan di laman sosial Twitter oleh bekas pengurus reka bentuk kandungan Facebook, Darci Groves. – Agensi


‘Kasari’ isteri di pelamin, netizen usik ‘malam pertama ditunda’
Oleh KOSMO!

5 September 2021, 11:00 pm
JAKARTA – Sebuah video yang menunjukkan pasangan pengantin lelaki secara tidak sengaja telah ‘mengasari’ isterinya ketika menjalani satu upacara adat perkahwinan tular di media sosial, lapor laman Suara.com semalam.
Menerusi video yang dimuat naik oleh sebuah akun di aplikasi sosial TikTok itu, kedua-dua orang mempelai dilihat sedang berdiri secara berhadapan sambil melemparkan butiran beras ke arah satu sama lain bagi menjalani satu upacara adat perkahwinan masyarakat Jawa.
Akibat terlalu ‘bersemangat’, pengantin lelaki telah melemparkan beras dengan kuat ke arah wajah pengantin perempuan sehingga menyebabkan dia kesakitan.
Menyedari hal itu, beberapa individu yang berada berdekatan pasangan itu meminta pengantin lelaki untuk melakukan upacara itu secara perlahan-lahan dan dengan gerakan yang lebih lembut.
Netizen yang menonton video tersebut meninggalkan pelbagai komen dan rata-ratanya mengusik pengantin lelaki bahawa dia terpaksa ‘melupakan sahaja malam pertamanya’ susulan lemparan kuat itu.
“Automatik batal malam pertamanya,” tulis seorang netizen.

“Malam pertamanya bakal ditunda,” tulis netizen lain.
Video tersebut sudah ditonton lebih 20,000 kali dengan lebih 11,000 tanda suka. – Agensi


7,000 langkah sehari bantu panjangkan usia
Oleh KOSMO!

5 September 2021, 9:00 pm
BOSTON, Massachusetts – Satu kajian baharu mendapati individu yang berjalan sekitar 7,000 langkah sehari membantu memanjangkan jangka hayat, lapor agensi berita United Press International (UPI) kelmarin.
Kajian yang diketuai oleh seorang penolong profesor di jabatan kinesiologi Universiti Massachusetts, Amanda Paluch itu diterbitkan Jumaat lalu dalam jurnal JAMA Network Open.
Individu yang berjalan sekitar 7,000 langkah sehari mempunyai risiko kematian antara 50 peratus hingga 70 peratus lebih rendah daripada pelbagai jenis penyakit berbanding mereka yang kurang berjalan kaki.
Kajian tersebut dijalankan ke atas wanita dan lelaki pertengahan usia.
Kajian itu juga menunjukkan bahawa berjalan laju tidak semestinya memberikan hasil yang lebih baik dan jumlah langkah dalam satu minit juga didapati tidak mempengaruhi risiko kematian.
“7,000 langkah sehari mungkin merupakan sasaran besar bagi kebanyakan individu yang tidak sampai ke tahap itu.

“Dalam kajian yang dilakukan, kami juga mendapati jumlah langkah yang lebih banyak dikaitkan dengan penurunan risiko kematian,” kata Paluch.
Menurut Dr. Guy Mintz yang merupakan Pengarah Kesihatan Kardiovaskular Northwell di Hospital Jantung Sandra Atlas Bass di New York, kajian tersebut merupakan sesuatu yang amat menarik.
“Anda tidak perlu mendaftar keahlian di gimnasium, atau membeli sebarang peralatan. Anda hanya perlu berjalan,” katanya.
Kajian tersebut bagaimanapun tidak dibuat untuk menjelaskan bagaimana berjalan kaki boleh mengurangkan risiko kematian.
“Namun, senaman boleh mengurangkan risiko penyakit kardiovaskular kerana ia memperbaiki tekanan darah, mengurangkan kolesterol dan mengurangkan berat badan.” kata Dr. Mintz.
Bagi Dr. Michael Massoomi yang merupakan penolong profesor klinikal di Universiti Florida di Gainesville, mereka yang mahu memulakan berjalan tidak perlu terlalu fokus terhadap jumlah langkah.
“Daripada menumpukan untuk berjalan 10,000 langkah sehari, fokus untuk berjalan dalam langkah yang lebih banyak berbanding hari sebelumnya.
“Jika anda berjalan 5,000 langkah semalam, cuba berjalan 6,000 langkah pula keesokan hari dan untuk beberapa minggu akan datang,” katanya. – Agensi


Daki gunung sambil peraga baju tradisional Jawa demi foto praperkahwinan
Oleh KOSMO!

5 September 2021, 10:00 pm
JAKARTA – Sepasang bakal pengantin menjadi tular selepas satu video yang dimuat naik di aplikasi sosial TikTok menujukkan kegigihan mereka mengenakan pakaian tradisional Indonesia sambil mendaki sebuah gunung demi untuk mendapatkan foto pra-perkahwinan yang cantik, lapor laman Merdeka.com.
Menerusi video yang dimuat naik akaun @caplin_shoot itu, bakal pengantin tersebut turut ditemani jurugambar dan juga seorang jurusolek.
“Prewedding naik gunung,” demikian tulis keterangan pada video itu.
Dalam video itu, bakal pengantin lelaki dilihat mengenakan pakaian tradisional masyarakat Jawa berupa sehelai beskap bersama kain jarik batik manakala pasangan wanita pula mengenakan kebaya berwarna merah jambu dan aksesori sanggul kepala.
Pasangan itu kelihatan tercungap-cungap kepenatan dan kaki bakal pengantin wanita juga tersangkut ketika mendaki, namun dia kemudiannya dilihat tetap bersemangat meneruskan pendakian.
Netizen yang terpegun melihat hasil gambar tersebut rata-ratanya meninggalkan komen berbentuk pujian kepada jurugambar.

“Tidak menyesal daki gunung, hasilnya cantik sangat,” tulis seorang netizen.
“Teringin juga praperkahwinan di sana,” kata seorang netizen lain.
Video tersebut telah ditonton oleh 3.2 juta kali dengan lebih 478,000 tanda suka. -Agensi


Pokok tumbang hempap treler
Oleh NOR AINNA HAMZAH

5 September 2021, 9:42 pm
TAMPIN – Seorang pemandu treler berhadapan detik cemas apabila kenderaan yang dipandunya dihempap pokok tumbang dalam kejadian ribut di persimpangan tiga, Jalan Gemas – Pasir Besar, di sini, tadi.
Dalam kejadian berkenaan, sepasukan bomba dari Balai Bomba dan Penyelamat Gemas bergegas ke lokasi kejadian sebaik menerima panggilan pada pukul 6.42 petang.
Menurut Ketua Balai Bomba Dan Penyelamat Gemas, Mohd Farid Abu Bakar, pihaknya sampai ke lokasi pada pukul 6.50 petang dan mendapati beberapa pokok di sepanjang satu kilometer telah tumbang di laluan tersebut.
“Terdapat pokok yang telah menghempap sebuah treler muatan kayu. Bagaimanapun, tiada orang awam yang cedera dalam kejadian ini.
“Kerja-kerja pembersihan sedang dilakukan oleh pasukan bomba dan agensi lain bagi memastikan laluan berkenaan tidak terhalang,” katanya ketika dihubungi di sini tadi.-K! ONLINE
Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


4 lokaliti di Sabah bakal dikenakan PKPD mulai Selasa
Oleh AMREE AHMAD

5 September 2021, 8:58 pm
PUTRAJAYA – Sejumlah empat lokaliti dengan kesemuanya terletak di Sabah bakal dikenakan Perintah Kawalan Pergerakan Diperketatkan (PKPD) selama 14 hari yang bermula Selasa ini.
Ketua Pengarah Majlis Keselamatan Negara, Datuk Rodzi Md. Saad berkata, ia meliputi Kampung Tetabuan, Beluran; Kampung Magatang, Keningau; Kampung Kilanas, Ranau dan Taman Pantai Lok Kawi, Papar.
Sementara itu, satu lokaliti di negeri tersebut yang sepatutnya tamat PKPD esok, namun disambung lagi sehingga 20 September depan iaitu di Kampung Buanog, Matunggong, Kudat.
Bagaimanapun ujar beliau, dua perkampungan dalam Bahagian Tawau di negeri berkenaan berakhir PKPD serentak esok seperti dijadualkan iaitu Kampung Pukat, Tanjung Batu Laut yang dilaksanakan PKPD sejak 10 Ogos lalu dan Kampung Balung Cocos yang dikenakan perintah tersebut sejak 24 Ogos lepas. -K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Latif perlu berehat lapan minggu
Oleh MUHAMMAD RIDUAN MOHD HANAFIAH

5 September 2021, 7:57 pm
BINTANG olahraga para negara, Abdul Latif Romly menarik nafas lega apabila kecederaan pangkal paha dialaminya disahkan tidak serius selepas meraih pingat emas acara lompat jauh T20 (masalah pembelajaran) pada temasya Sukan Paralimpik Tokyo 2020 semalam.
Latif, 24, mengalami kecederaan tersebut ketika lompatan kelima pada final di Stadium Olimpik, namun bernasib baik apabila keputusan ujian Pengimejan Resonans Magnetik (MRI) mendapati cuma ligamen koyak di pangkal paha kirinya.
Jurulatih lompat jauh para negara, Shahrul Amri Suhaimi berkata, Latif berkemungkinan besar perlu berehat selama enam hingga lapan minggu sebelum dibenarkan turun semula menjalani latihan.
“Ketika ini apa yang saya difahamkan daripada pemeriksaan tersebut, Latif mengalami kecederaan pangkal paha tahap dua dan hanya memerlukan rehat dalam tempoh enam ke lapan minggu.
“Banyak faktor menyebabkan Latif mengalami kecederaan seumpama itu terutama beraksi dalam keadaan hujan dan permukaan yang licin.
“Saya lega kerana kecederaan itu tidak begitu serius. Kita akan pantau dari semasa ke semasa sebaik tiba di Kuala Lumpur nanti,” katanya kepada Kosmo! semalam.

Sementara itu, Shahrul turut menjelaskan, pihaknya tidak mahu tergesa-gesa memanggil Latif kembali menjalani latihan walaupun sedar bakal menghadapi jadual padat tahun depan.
“Buat masa ini kita biarkan dia berehat dahulu walaupun kita tahu tahun depan banyak kejohanan besar seperti Sukan Para Asia dan Kejohanan Para Dunia.
“Saya mahu Latif fokus kepada proses pemulihan dan selepas itu barulah kita susun semula perjalanan program dia nanti,” jelasnya. – K! ONLINE


Minta maaf penyokong ‘The Bos Gaurus’
Oleh AZIZAN HASHIM

5 September 2021, 11:23 pm
IPOH – Amirul Azhan Aznan meminta maaf kepada penyokong The Bos Gaurus berikutan prestasi tidak memuaskan pasukan Perak FC dalam kancah Liga Super musim ini.
Selepas meningkat dari Liga Perdana 32 tahun lalu apabila muncul juara pada 1989, Perak turun kembali ke liga bahagian dua itu tahun hadapan.
Menulis dalam Instagramnya, Azahan atau An meluahkan perasaanya kepada penyokong pasukan Kejor Yob kejor itu, hari ini.
“Kami akan mengambil iktibar di atas kejatuhan pasukan kali ini dan akan bangkit semula dalam kadar segera.
“Namun harus diingatkan kejatuhan kami bukanlah 100 peratus disebabkan oleh barisan kejurulatihan dan pemain semata-mata.
“Ketidakstabilan pengurusan sebelum ini perlu dipandang serius, isu tunggakan gaji menjatuhkan motivasi pemain sehingga ramai tonggak utama Perak FC melangkah keluar bagi memastikan kestabilan kewangan serta kerjaya mereka berjalan dengan lancar,” katanya.-K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Verstappen julang trofi kemenangan GP Belanda
Oleh MUHAMMAD RIDUAN MOHD HANAFIAH

5 September 2021, 11:00 pm
ZANDVOORT, Belanda – Pemandu Red Bull, Max Verstappen melakar sejarah apabila menjulang kemenangan di hadapan ribuan penyokongnya ketika muncul juara pada perlumbaan Formula Satu (F1) di Grand Prix (GP) Belanda sebentar tadi.
Pada saingan tersebut, Verstappen yang memulakan perlumbaan di petak utama mengekalkan pemanduan cemerlang sehingga akhir pusingan meskipun dicabar hebat seteru utamanya dari Mercedes, Lewis Hamilton.
Tindakan Red Bull menggunakan strategi dua kali hentian pit ternyata memihak kepada Verstappen untuk menjulang kemenangan di hadapan ribuan penyokong The Oranje yang memenuhi segenap ruang di Litar Zandvoort.
Lebih manis, pemandu Belanda itu kembali memimpin carta kedudukan pemandu dengan merampas semula posisi itu daripada pelumba Mercedes, Hamilton yang mengakhiri saingan di tempat kedua.
“Terima kasih semua, strategi luar biasa hari ini. Saya menikmati 72 pusingan perlumbaan di Litar Zandvoort. Anda boleh dengar jeritan mereka di sini dan saya sangat gembira apabila menjuarai perlumbaan ini.
“Lebih membanggakan saya dapat kembali memimpin semula carta kedudukan.Terima kasih semua kerana perlumbaan yang menakjubkan bagi saya,” katanya sejurus tamat perlumbaan.

Hasil kemenangan tersebut, Verstappen kini telah meraih tujuh kemenangan sekali gus mengumpul 224.5 mata untuk mendahului perebutan gelaran musim ini dan meninggalkan Hamilton di tangga kedua dengan perbezaan tiga mata dengan 221.5 mata keseluruhan.
Rakan sepasukan Hamilton, Valtteri Bottas menamatkan saingan di tempat ketiga sementara Pierre Gasly ( AlphaTauri Honda) mengakhiri saingan tempat keempat. -AGENSI


Pasangan suami isteri bela 620 anak angkat dalam tempoh 56 tahun
Oleh KOSMO!

5 September 2021, 6:30 pm
LONDON – Sepasang suami isteri di Britain  telah mengambil seramai 620 orang anak angkat dalam tempoh 56 tahun, lapor akhbar The Sun semalam.
Pauline dan Roger Fitter berkongsi rahsia berdepan krisis keibubapaan yang dihadapi termasuk cemburu dan anak-anak yang mengamuk.
Pasangan itu sudah membesarkan bayi, kanak-kanak, remaja dan dalam masa yang sama memelihara lima anak kandung mereka.
“Kami telah menjalankan tanggungjawab kami sehingga mereka boleh berdikari dan menjalani hidup sendiri.
“Kami menyayangi semua anak-anak kami, namun apabila tiba masanya, kami perlu melepaskan mereka pergi,” kata Pauline.
Pauline dan Roger yang menetap di Haslemere, Surrey berkata, terdapat banyak cara untuk mententeramkan kanak-kanak dan cara terbaik adalah ibu bapa perlu tenang dan berkomunikasi dengan mereka.

Pasangan ini bergambar bersama sebahagian daripada anak-anak angkat mereka pada tahun 2010. -Solent
Pauline juga berkata bahawa dia akan memastikan semua  anaknya makan makanan yang sama pada waktu yang sama bagi memastikan tiada antara mereka berasa terpinggir.
Pasangan itu juga pernah mempunyai 11 anak kecil di dalam rumah termasuk anak-anak kandung mereka, sehingga terpaksa memasang khemah untuk memastikan kesemua mereka memiliki katil.
“Kami merasakan telah menjalani kehidupan dengan tujuan yang baik. Kami telah bertahan lebih lama daripada kebanyakan ibu bapa lain, namun masih menikmatinya hingga anak terakhir,” kata Pauline. -Agensi


107 kes BID, tertinggi direkodkan
Oleh SITI A'ISYAH SUKAIMI

5 September 2021, 7:30 pm
PUTRAJAYA – Negara merekodkan kes meninggal dunia di luar hospital atau brought-in-dead (BID) tertinggi hari ini dengan 107 kes daripada 336 kes kematian Covid-19.
Kes BID tersebut melibatkan 67 warga Malaysia dan 40 warga asing dan berdasarkan rekod, ini kali keempat kes BID mencatatkan tiga angka dengan semalam sebanyak 104 kes manakala, 15 Ogos (101 kes) dan 26 Ogos (100 kes).
Ketua Pengarah Kesihatan, Tan Sri Dr. Noor Hisham Abdullah berkata, sebanyak 336 kes kematian harian dilaporkan terdiri daripada 274 warga Malaysia dan 62 warga asing, menjadikan jumlah terkini sebanyak 18,219 kematian.
Beliau berkata, pesakit sedang dirawat dan diasingkan mencatatkan sebanyak 255,789 kes termasuk 1,338 kes sedang dirawat di Unit Rawatan Rapi dan 735 kes memerlukan bantuan pernafasan.
Menurutnya, sebanyak 13,519 kes (66.3 peratus) daripada kes harian tiada sejarah vaksinasi atau tidak lengkap vaksinasi manakala, 6,877 kes (33.7 peratus) mempunyai sejarah vaksinasi lengkap.
“Daripada 322 kes kategori tiga hingga kategori lima, sebanyak 240 kes (74.5 peratus) terdiri daripada mereka yang tiada sejarah vaksinasi atau tidak lengkap vaksinasi berbanding hanya 82 kes (25.5 peratus) daripada mereka yang telah lengkap divaksinasi.

“Situasi ini jelas menunjukkan mereka yang lengkap divaksinasi lebih terlindung dan kurang berisiko mendapat jangkitan Covid-19 yang teruk,” katanya dalam satu kenyataan di sini hari ini.
Sementara itu, beliau berkata, sebanyak 37 kluster baharu dikenal pasti terdiri daripada 21 kluster tempat kerja, 12 kluster komuniti, empat kluster kumpulan berisiko tinggi dan satu kluster pusat tahanan. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Tak pernah umum hamil, Johan, Ozlynn timang anak keenam
Oleh HARYATI KARIM

5 September 2021, 5:57 pm
PETALING JAYA- Dalam diam pasangan selebriti, Johan dan Ozlynn Wati selamat menimang anak keenam mereka pada Jumaat lalu.
Berita gembira tersebut dikongsi dalam satu hantaran gambar Instagram Era FM sebentar tadi.
Dalam dua keping gambar yang dimuat naik, kelihatan Johan atau nama sebenarnya Yazid Lim Mohammad Aziz yang merupakan penyampai radio Era FM sedang tidur sambil memangku bayinya di atas sofa dipercayai di sebuah hospital swasta.
“Alhamdulillah, isteri Johan selamat melahirkan cahaya mata baru mereka pada 3 September 2021. Semoga ibu dan bayi sihat sentiasa. Selamat berjaga malam buat Johan, ikhlas daripada Team Era!” tulis kapsyen tersebut.
Sungguhpun demikian, tiada butiran terperinci mengenai bayi yang dilahirkan sementelah ramai pihak termasuk peminat masih terkejut dengan berita kelahiran tersebut.
Hal ini kerana, Johan mahupun Ozlynn yang juga seorang pelakon tidak pernah berkongsi berita tentang kehamilannya kali ini kepada umum.

Malah, dalam Instagram pasangan tersebut masih tidak berkongsi tentang berita kelahiran anak mereka.
Dalam hantaran Instagramnya semalam, Ozlynn yang berkemungkinan berada di hospital cuma meluahkan perasaan rindu terhadap anak-anaknya yang berada di rumah.
“Rindu, tunggu Mama balik okey,” tulis Ozlynn.
Terdahulu, pasangan yang berkahwin pada 25 Julai 2009 itu dikurniakan lima cahaya mata iaitu Ariq, Sodiq, Haziq, Cantiq dan Moleq. – K! ONLINE


Dasar pengambilan pelajar MRSM kekal
Oleh MOHD. RIFAAT ABD. HAMID

5 September 2021, 5:51 pm
KUALA NERANG – Kementerian Pembangunan Luar Bandar memutuskan cadangan perubahan kepada dasar pengambilan pelajar Maktab Rendah Sains Mara (MRSM) yang diumumkan sebelum ini tidak akan diguna pakai.
Menterinya, Datuk Seri Mahdzir Khalid memberitahu, dasar kemasukan pelajar ke MRSM dikekalkan dengan semua pelajar tanpa mengira aliran berhak mendapat peluang belajar di MRSM atas semangat Keluarga Malaysia.
“Saya hendak tegaskan bahawa dasar dan syarat kemasukan ke MRSM kita kembalikan kepada syarat asal seperti sebelum ini bagi memberi peluang kepada semua pelajar untuk memohon.
“Kelayakan dan pemilihan pelajar pula dibuat berdasarkan kepada Ujian Kecenderungan Kemasukan MRSM (UKKM) yang menguji kecenderungan STEM (Sains, Teknologi, Kejuruteraan dan Matematik) serta keperibadian pelajar,” katanya selepas Majlis Penyerahan Sumbangan Amal Pelitawanis Tenaga Nasional Berhad di Hospital Kuala Nerang di sini hari ini.
Kosmo! Online semalam melaporkan peletakan syarat baru kemasukan MRSM bagi tingkatan satu dan empat pada tahun depan yang terhad kepada Sekolah Kebangsaan (SK) dan Sekolah Menengah Kebangsaan (SMK) disifatkan sebagai pra-matang. – K! ONLINE
Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Salah guna kuasa, bekas pembantu tadbir ditahan
Oleh MOHAMAD FAIZAL HASHIM

5 September 2021, 6:11 pm
JOHOR BAHRU – Suruhanjaya Pencegahan Rasuah Malaysia (SPRM) Negeri Johor telah menahan seorang bekas penjawat awam kerana menyalah guna kuasa dan kedudukannya untuk mendapatkan projek pembekalan ‘toner’ bernilai lebih RM1 juta.
Menurut sumber, lelaki berusia 35 tahun itu merupakan bekas Pembantu Tadbir Gred N19 telah ditahan kira-kira pukul 11.30 pagi di Pejabat SPRM Johor hari ini.
Katanya, suspek itu ditahan bagi membantu siasatan yang sedang dijalankan terhadapnya yang melakukan kesalahan itu dari tahun 2016 hingga 2019.
“Hasil siasatan yang dijalankan mendapati suspek semasa bertugas sebagai Pembantu Tadbir di Pejabat Kerajaan Negeri telah menggunakan kedudukannya sebagai urusetia dalam Jawatankuasa Sebutharga untuk mendapatkan kerja-kerja pembekalan ‘toner’.
“Suspek itu bertindak dengan memalsukan butiran pemilikan tiga syarikatnya untuk mendapatkan projek membekalkan ‘toner’ bernilai RM1.03 juta,” katanya kepada pemberita hari ini.
Menurut sumber itu lagi, bagi perbuatan itu, suspek akan disiasat di bawah Seksyen 23 (1) Akta Suruhanjaya Pencegahan Rasuah Malaysia (SPRM) 2009.

Lelaki itu boleh dikenakan hukuman denda lima kali nilai suapan atau RM10,000 mana yang tinggi dan penjara tidak melebihi 20 tahun, jika sabit kesalahan
Pengarah SPRM Johor, Datuk Azmi Alias ketika dihubungi mengesahkan tangkapan tersebut.-K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Pematuhan harga kawalan kit ujian kendiri Covid-19 sederhana
Oleh MOHD AZLI ADLAN

5 September 2021, 6:49 pm
KUALA TERENGGANU – Pematuhan harga kawalan kit ujian pantas Antigen Covid-19 di Terengganu pada hari pertama penguatkuasaannya hari ini hanyalah 50 peratus.
Pengarah Kementerian Perdagangan Dalam Negeri dan Hal Ehwal Pengguna (KPDNHEP) Terengganu, Saharuddin Mohd. Kia berkata, hanya lima daripada 10 premis yang menjual produk berkenaan di negeri itu mematuhi harga siling ditetapkan iaitu RM19.90.
Beliau berkata, 10 premis meliputi klinik dan farmasi yang diperiksa tersebut masing-masing terletak Kuala Terengganu (empat) manakala masing-masing dua buah di Kemaman, Besut dan Dungun.
“Pemeriksaan di klinik dan farmasi terlibat mendapati separuh lagi premis itu menjual kit ujian pantas Antigen Covid-19 melebihi harga siling ditetapkan.
“Begitupun, setakat ini tiada tindakan penguatkuasaan dikenakan kerana kita memberi tempoh seminggu sehingga 12 September ini untuk peniaga terbabit melakukan penyelarasan harga,” katanya di sini hari ini.
Saharuddin berkata, sekiranya harga kawalan kit ujian pantas Antigen Covid-19 itu masih tidak dipatuhi selepas tempoh ‘bertenang’, tindakan penguatkuasaan boleh diambil.

Jelas beliau, peruncit terlibat yang masih berdegil boleh disabitkan kesalahan mengikut Seksyen 11, Akta Kawalan Harga dan Anti Pencatutan 2011. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Ibu bapa cungkil mata anak akibat ilmu hitam
Oleh KOSMO!

5 September 2021, 7:00 pm
JAKARTA – Sepasang pasangan suami dan isteri tergamak mencungkil mata anak mereka sendiri dipercayai kerana mempelajari ajaran ilmu hitam, lapor laman Merdeka.com semalam.
Malah, perbuatan pasangan dari Gantarang, wilayah Gowa di Sulawesi Selatan itu turut dibantu oleh nenek, datuk dan bapa mangsa.
Akibat perbuatan itu, mangsa yang merupakan seorang kanak-kanak perempuan berusia enam tahun terpaksa dikejarkan ke Hospital Syech Yusuf selepas matanya luka teruk selain dirinya hampir menjadi buta.
Memetik laporan stesen Liputan6.com, bapa saudara mangsa yang dikenali sebagai Bayu berkata ketika kejadian, dia telah masuk ke rumah mangsa dan terdengar mangsa sedang menjerit dengan kuat.
Bayu kemudian melihat ibu dan bapa mangsa sedang cuba untuk mencungkil mata anak mereka sementara datuk, nenek dan seorang lagi bapa saudara mangsa sedang memegang tubuhnya.
Menurut Bayu, mereka bertindak begitu kerana sedang mempelajari ilmu hitam yang bertujuan untuk mendapat kekayaan.

Perbuatan tersebut mendapat perhatian netizen di media sosial yang rata-ratanya berang dengan tindakan ibu dan bapa mangsa.
“Semoga penglihatan mangsa akan kembali pulih. Saya tidak dapat membayangkan kesakitan yang dilalui kanak-kanak itu,” tulis seorang netizen.
“Amat menyedihkan. Keluarga yang seharusnya menjadi tempat kanak-kanak berlindung malah membahayakannya. Semoga selepas sembuh, mangsa akan mendapat persekitaran yang baik dan orang-orang yang sayang padanya,” tulis seorang netizen lain. -Agensi


Bantuan Khas Covid-19 mula dikreditkan esok
Oleh NUR HUDA MUSA

5 September 2021, 6:18 pm
PETALING JAYA – Proses pengkreditan Bantuan Khas Covid-19 (BKC) bagi Fasa Satu akan bermula esok.
Perdana Menteri, Datuk Seri Ismail Sabri Yaakob berkata, dana berjumlah RM3.1 bilion telahpun disalurkan kepada institusi perbankan yang berkaitan untuk pembayaran BKC.

“BKC akan memanfaatkan seramai 10 juta penerima yang memfokuskan kumpulan sasar terdiri daripada kategori miskin tegar, B40 dan M40 serta golongan bujang yang berkelayakan.
“Saya berharap, pemberian bantuan ini sedikit sebanyak mampu meringankan beban rakyat yang terkesan akibat Covid-19,” katanya dalam satu kenyataan di Facebooknya tadi.
Selain itu, Ismail Sabri berkata, kerajaan kini melaksanakan rangsangan ekonomi rakyat dan negara melalui inisiatif Pakej Perlindungan Rakyat dan Pemulihan Ekonomi (PEMULIH).
“Besar harapan saya untuk memastikan usaha ini berjaya demi kesejahteraan Keluarga Malaysia,” ujarnya. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Kes rogol libatkan remaja di Kelantan meningkat
Oleh TOREK SULONG

5 September 2021, 5:56 pm
BACHOK – Percintaan pasangan remaja bawah umur yang membawa kepada kes rogol di negeri ini meningkat enam peratus dalam tempoh tujuh bulan pertama tahun ini berbanding tempoh sama tahun lalu.
Ketua Polis Kelantan, Datuk Shafien Mamat berkata, berdasarkan statistik, sebanyak 65 kes rogol bawah umur dilaporkan sepanjang tujuh bulan tahun ini manakala 54 kes pada tahun lalu.
Shafien (kanan) meninjau persiapan kaunter perkhidmatan di Balai Polis Jelawat, Bachok hari ini. FOTO TOREK SULONG
Menurutnya, majoriti kes dilaporkan itu melibatkan remaja perempuan di bangku sekolah berusia 13 hingga 16 tahun atas dasar suka sama suka, saling mengenali sama ada berjiran, rakan sekolah atau kenalan berusia 16 hingga 31 tahun menerusi media sosial.
“Mereka berhubungan intim dengan secara sukarela, namun disebabkan mangsa dikategorikan sebagai bawah umur, pelaku tidak dapat lari daripada penguatkuasaan Seksyen 376 Kanun Keseksaan apabila aduan dilakukan oleh ibu bapa mangsa.
“Hasil siasatan sepanjang Perintah Kawalan Pergerakan, kebanyakan hubungan intim berlaku di rumah, sama ada rumah mangsa atau rumah pelaku ketika ibu bapa mereka tiada di rumah atau tidur nyenyak pada waktu malam,” katanya ketika ditemui pemberita selepas mengadakan lawatan di Balai Polis Jelawat di sini hari ini.
Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Rakyat Thai serbu lapangan terbang untuk bercuti dalam negara
Oleh KOSMO!

5 September 2021, 6:02 pm
BANGKOK – Kementerian Pengangkutan Thailand berkata bahawa beribu-ribu penumpang memenuhi lapangan terbang di seluruh negara itu untuk melancong selepas kerajaan Thailand melonggarkan perintah berkurung Covid-19  minggu ini, lapor akhbar Bangkok Post semalam.
Menurutnya, lebih 7,000 penumpang berkumpul di 14 buah lapangan terbang yang dibuka semula di seluruh Thailand untuk menaiki kira-kira 130 penerbangan selepas Pusat Pentadbiran Situasi Covid-19 melonggarkan perintah berkurung nasional Rabu lalu.
Tambah kementerian sama,  lebih 2,000 orang warga Thailand menaiki 14 penerbangan di tujuh lapangan terbang dan hampir 4,500 penumpang melakukan perjalanan melalui enam lapangan terbang lain.
Sebahagian besar penerbangan dilaporkan terpaksa dibatalkan selepas Phuket memutuskan untuk tidak membuka semula pintunya kepada pengunjung tempatan sehingga Rabu ini.
Pengarah Lapangan Terbang Phuket, Thanee Chuangchoo berkata wilayah itu menangguhkan pembukaan semula kepada pengunjung tempatan selepas kluster jangkitan Covid-19 baharu ditemui dalam kalangan pendatang asing Myanmar yang menyelinap masuk ke Phuket.
Pulau itu merekodkan kes harian baharu yang meningkat daripada dua kepada 200 kes. dan berkata Phuket dijangka akan dibuka semula kepada pengunjung bermula 8 September ini.

Sementara itu, syarikat penerbangan tambang rendah Air Asia Thailand memaklumkan kembali memulakan 11 penerbangan domestik bermula Khamis lalu selepas Lembaga Penerbangan Awam Thailand melonggarkan sekatan perjalanan.
Bagaimanapun, syarikat penerbangan itu mengatakan bahawa pihaknya  tidak akan membenarkan penumpang yang tidak memakai pelitup muka dengan untuk menaiki penerbangan bagi mengelakkan penularan wabak Covid-19 di dalam pesawat.
Air Asia Thailand berkata langkah itu sesuai dengan cadangan yang dibuat oleh Pusat Kawalan dan Pencegahan Penyakit (CDC) Amerika Syarikat dan Pertubuhan Kesihatan Sedunia (WHO). – Agensi


20,396 kes hari ini
Oleh SITI A'ISYAH SUKAIMI

5 September 2021, 5:25 pm
PUTRAJAYA- Sebanyak 20,396 kes baharu dilaporkan hari ini, menjadikan jumlah kes positif Covid-19 sebanyak 1,844,835 kes.
Menurut ciapan Twitter Kementerian Kesihatan, Selangor merekodkan 3,886 kes, diikuti oleh Sarawak sebanyak 3,747 kes, Johor sebanyak 2,165 kes dan Sabah sebanyak 2,136 kes.
“Pulau Pinang (1,961 kes), Kedah (1,587 kes), Kelantan (1,078 kes), Perak (1,057 kes), Terengganu (861 kes), Kuala Lumpur (597 kes), Pahang (486 kes), Melaka (459 kes) dan Negeri Sembilan (269 kes).
“Perlis pula (78 kes), Putrajaya (25 kes) dan Labuan (empat kes),” katanya di sini hari ini. -K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Paru-paru Aishah dijangkiti kuman, namun keadaan stabil
Oleh MOHAMMAD SHAHEMY AZMI

5 September 2021, 5:22 pm
PETALING JAYA – Selepas dimasukkan ke hospital gara-gara dijangkiti Covid-19 pada 31 Ogos lalu, penyanyi Aishah dilaporkan berada dalam keadaan stabil dan tidak lagi perlu menggunakan alat bantuan pernafasan.
Presiden kelab peminat Aishah, Dr. Nazlin Nadzri ketika dihubungi Kosmo! memberitahu, keadaan penyanyi itu kini dilaporkan berada dalam keadaan stabil serta kadar oksigen dalam badannya juga baik.
“Keadaan Aishah stabil dengan bacaan oksigen dalam badannya juga baik iaitu 97 peratus,” katanya.
Bagaimanapun, Nazlin berkata, hasil ujian imbasan tomografi berkomputer (CT Scan) yang dijalankan terhadap Aishah mendapati terdapat jangkitan kuman pada bahagian paru-parunya, namun masih dalam keadaan terkawal.
“Cuma semalam ujian ‘CT scan’ oleh doktor mendapati terdapat jangkitan kuman pada paru-parunya dan diberi antibiotik.
“Alhamdulillah keadaannya baik. Boleh makan dan minum seperti biasa,” jelasnya.

Ujarnya lagi, ketika penyanyi yang popular menerusi lagu Janji Manismu itu terpaksa diberikan bantuan alat pernafasan, keadaan jangkitan Covid-19 yang dihidapinya berada pada tahap empat.
Bagaimanapun, kini Aishah semakin beransur sembuh dan stabil.
“Biasanya kalau tidak perlu bergantung dengan alat bantuan pernafasan, bermakna keadaan seseorang pesakit itu semakin pulih dan paru-paru berfungsi seperti biasa.
“Insya-Allah Aishah akan sembuh seperti sediakala,” katanya.
Terdahulu, Aishah atau nama lengkapnya Wan Aishah Wan Ariffin, 56, disahkan positif Covid-19 pada 31 Ogos lalu dan dikejarkan ke Hospital Ampang, Kuala Lumpur kerana sesak nafas ekoran bacaan oksigen dalam badannya menurun. – K! ONLINE


Hujan lebat dan ribut petir di KL, Putrajaya malam ini
Oleh AHMAD SHAHERMAN SHAMSURI

5 September 2021, 5:28 pm
PETALING JAYA – Jabatan Meteorologi Malaysia mengeluarkan amaran ribut petir dan hujan lebat di seluruh Kuala Lumpur dan Putrajaya malam ini.
Amaran ribut petir dan hujan lebat turut dikeluarkan ke atas beberapa kawasan di Terengganu, Pahang, Selangor, Johor, Negeri Sembilan dan Sabah.
Bagi Terengganu kawasan dijangka mengalami ribut petir dan hujan lebat adalah Kemaman, manakala Pahang di Tanah Tinggi Cameron, Lipis, Raub, Bentong, Kuantan, Pekan dan Rompin.
Bagi Selangor ramalan ribut petir dan hujan lebat adalah di Kuala Selangor, Hulu Selangor, Klang, Gombak, Petaling, Kuala Langat, Hulu Langat dan Sepang.
Negeri Sembilan pula di Jelebu, Seremban, Port Dickson, Kuala Pilah dan Rembau, manakala Johor di Segamat, Batu Pahat, Kluang, Pontian, Kulai, Kota Tinggi dan Johor Bahru.
Kawasan Pedalaman (Tambunan), Pantai Barat (Ranau), Tawau (Lahad Datu) dan Sandakan (Kinabatangan dan Sandakan) di Sabah turut diramal mengalami ribut petir dan hujan lebat. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


DBKL tanggal notis SOP mengelirukan di Taman Rimba Bukit Kerinchi
5 September 2021, 3:56 pm
PETALING JAYA – Dewan Bandaraya Kuala Lumpur (DBKL) menanggalkan notis pemberitahuan berkaitan prosedur operasi standard (SOP) yang ditampal  sebuah syarikat keselamatan bagi mengelirukan orang awam di Taman Rimba Bukit Kerinchi, Jalan Pantai Dalam, Kuala Lumpur.
DBKL dalam satu perkongsian di laman Facebook berkata, petugas pihaknya telah mengambil tindakan pantas dengan menanggalkan notis berkaitan (SOP) yang kurang tepat untuk mengaburi mata orang ramai.
Syarikat keselamatan yang mengeluarkan notis ini telah diberi teguran oleh DBKL.
“Syarikat tersebut telah diberi teguran oleh pihak DBKL dan para pengunjung dinasihatkan sentiasa mematuhi SOP yang telah ditetapkan oleh Majlis Keselamatan Negara (MKN),” katanya di sini hari ini.
Terdahulu, notis yang ditampal itu memaklumkan agar orang ramai tidak bertanya pekerja keselamatan mereka berkenaan vaksin.
“Perhatian kepada semua pengunjung, tolong jangan tanya kami, pihak keselamatan berkenaan vaksin, ia kerana kami sudah vaksin dua kali.
“Orang awam tidak mempunyai hak untuk bertanyakan hal sedemikian melainkan jika memakai pakaian beruniform (pihak berkuasa). Terima kasih atas kerjasama anda,” katanya.

Sebaliknya, notis sebenar yang ditampal oleh pihak DBKL menyatakan, Taman Permainan Kanak-Kanak di Taman Rimba Bukit Kerinchi itu ditutup bagi mencegah penularan wabak Covid-19. – K! ONLINE


Bapa Abdul Latif tunai nazar botak kepala
Oleh NUR NAZLINA NADZARI

5 September 2021, 4:01 pm
PADANG BESAR – Bapa kepada jaguh lompat jauh negara, Abdul Latif Romly, 24, hari ini menunaikan nazarnya dengan membotakkan kepala selepas anak bongsunya itu menawan pingat emas dalam Sukan Paralimpik Tokyo 2020.
Rambut Romly Mat, 70, dicukur seorang tukang gunting di halaman rumahnya di Taman Emas, Beseri dekat sini sehari selepas atlet negara itu menghadiahkan pingat emas buat negara dalam acara lompat jauh T20 (masalah pembelajaran).
Katanya, ia bukan kali pertama dia bernazar sedemikian, malah telah membuat nazar yang sama ketika anaknya itu memecah rekod dunia pada Sukan Paralimpik di Rio pada 2016.
“Saya memang berdoa agar dia dapat mendapat pingat emas pada acara kali ini. Alhamdulillah apabila dia berjaya, saya menunaikan nazar untuk membotakkan kepala pada hari ini. Baru sehari dua ini saya bernazar untuk berbuat demikian.
“Harapan saya adalah semoga dia dapat terus terlibat dalam acara sukan pada masa depan,” katanya ketika ditemui di rumahnya di sini hari ini. – K! ONLINE


Perut nampak buncit, Ernie Zakri sekali lagi didakwa hamil
Oleh NUR EMIRA SAIZALI dan MOHAMMAD SHAHEMY AZMI

5 September 2021, 4:31 pm
PETALING JAYA – Khabar angin mengenai penyanyi popular Ernie Zakri sedang berbadan dua semakin bertiup kencang apabila dia mencuri perhatian ramai menerusi sebuah video hari ini.
Dalam video tersebut, ramai mendakwa perutnya kelihatan sedikit buncit sekali gus menguatkan lagi desas-desus bahawa Ernie sedang hamil anak sulung hasil perkahwinan dengan penyanyi, Syamel.
Walaupun masih mengunci mulut mengenai berita gembira tersebut, namun rata-rata pengikut Instagramnya termasuk beberapa rakan artis tetap menitipkan ucapan tahniah kepada Ernie dan suami.
“Saya sudah boleh lihatnya, sangat comel,” tulis aktres Elfira Loy.
“Jalan perlahan-lahan ya adik,” kata penyanyi Idayu.
“Kalau kata buncit tipulah. Ernie ini kecil molek saja orangnya, tak akanlah buncit begitu. Mesti ada sesuatu,” komen seorang pengikut Instagramnya.

Namun, belum dapat dipastikan kebenaran sama ada pelantun lagu Boneka itu sedang berbadan dua memandangkan sebelum ini, Ernie pernah memberitahu media bahawa dia masih belum hamil seperti yang disangka ramai.
Malah, dia berkata, badannya kelihatan berisi kerana memiliki selera makan yang kuat.
Syamel juga menafikan dakwaan tersebut dan berkata bahawa dia tidak akan merahsiakan berita gembira itu jika isterinya hamil.
Untuk rekod, pasangan yang terkenal dengan lagu duet Aku Cinta itu mendirikan rumah tangga di Masjid Puncak Alam, Shah Alam pada 26 Mac lalu. – K! ONLINE


Penunggang motosikal maut rempuh bas kilang
Oleh WAT KAMAL ABAS

5 September 2021, 4:29 pm
BAGAN SERAI – Seorang pekerja kilang maut selepas motosikal ditungganginya merempuh sebuah bas kilang di Kilometer 114 Jalan Ipoh – Butterworth dekat sini pagi tadi.
Ketua Polis Daerah Kerian, Superintendan Mazuki Mat berkata, dalam kejadian pukul 8.15 pagi, mangsa Mohamad Nasir Kamaruddin, 26, menunggang motosikal jenis Honda RS150R dari arah Simpang Lima menuju ke arah Bagan Serai.
“Bas kilang yang dipandu oleh seorang lelaki berusia 25 tahun itu pula dari arah Bagan Serai menuju ke Simpang Lima dengan motosikal mangsa dipercayai hilang kawalan lalu terbabas dan memasuki laluan bertentangan sebelum merempuh bas tersebut.
“Bas hanya mengalami kerosakan pada cermin hadapan dan bumper manakala pemandunya tidak mengalami sebarang kecederaan dan mayat mangsa telah dihantar ke Hospital Parit Buntar untuk bedah siasat ,” katanya dalam satu kenyataan hari ini. – K! ONLINE


Derita sakit Crohn, Cassidy alergi terhadap banyak makanan
Oleh HARYATI KARIM

5 September 2021, 4:57 pm
PETALING JAYA – Akibat penyakit Crohn atau radang usus yang dihidapi, penyanyi Cassidy La Creme mendedahkan dia kini mengalami alahan terhadap banyak makanan.
Antara makanan yang harus dielakkan oleh penyanyi berasal dari Australia itu adalah coklat, susu, minyak zaitun, minuman berkarbonat, zukini, susu soya, tomato, koko, lobak merah, badam, saderi, epal, aiskrim, telur, mentega, gula, buah oren, anggur dan jagung.
“Saya baru tahu tentang keputusan ujian alergi terbaharu. Saya tidak boleh makan semua makanan tersebut kerana mempunyai tahap alergik yang kronik,” ujar Cassidy dalam satu hantar video dalam Instagramnya semalam.
Cassidy yang sebelum ini dikenali dengan nama Cassidy Anderson mendedahkan dia telah didiagnosis dengan penyakit Crohn atau radang usus beberapa tahun lalu ketika tinggal di Malaysia.
“Buat mereka yang tidak tahu, penyakit Crohn merupakan penyakit autoimun. Penyakit ini datang dengan senarai panjang makanan yang saya sensitif.
“Seperti yang anda lihat, saya alergik terhadap hampir semua makanan. Sesetengah daripadanya mempunyai kesan yang lebih teruk dan saya bergelut untuk tidak mengambil langsung semua makanan tersebut.

“Apa pun saya cuba mengurangkan kadar pengambilan makanan tersebut. Saya kini sedang mengikuti protokol makanan yang dipanggil diet paleo khas untuk pesakit autoimun. Terdapat pelbagai resepi dan saya rasa begitu bersemangat,” kata Cassidy.
Penyanyi berusia 33 tahun itu yang merupakan bintang YouTube mencipta populariti di Malaysia selepas kerap menyanyikan semula lagu-lagu Melayu.
Antara lagu yang membuat dia popular adalah Ombak Rindu, nyanyian asal Hafiz Suip dan Adira.
Cassidy yang fasih bertutur dalam bahasa Melayu pernah muncul dengan lagu Seperti Dia dan membintangi beberapa buah drama antaranya Ada Apa Dengan Dosa.
Terbaharu, nama Cassidy kembali hangat apabila dia memuat naik video menyanyikan semula lagu Tanggal 31 Ogos sempena kemerdekaan negara yang ke-64 baru-baru ini. – K! ONLINE


‘Terima kasih atas cinta anda yang unik’ – atlet Greece
Oleh NUR HUDA MUSA

5 September 2021, 4:08 pm
PETALING JAYA – Atlet Greece, Thanasis Pradramou mengucapkan terima kasih kepada rakyat Malaysia selepas ruangan komen di Instagramnya dibanjiri dengan pujian daripada rakyat negara ini.
Thanasis dipuji orang ramai semalam selepas menjadi orang pertama yang menghulurkan bantuan kepada atlet negara, Abdul Latif Romly yang cedera di sukan Paralimpik Tokyo semalam.
Melalui hantaran di Insta Storynya, Thanasis melahirkan ucapan penghargaan di atas komen-komen positif yang diterimanya dalam bahasa Greek dan Bahasa Melayu.
“Terima kasih banyak atas cinta anda yang unik,” katanya.
Tinjauan Kosmo! di ruangan komen hantaran terkini laman Instagram Thanasis mendapati lebih 10,000 komen ditinggalkan dan kebanyakannya adalah ucapan terima kasih dan tahniah daripada rakyat negara ini.
“Terima kasih Thanasis kerana membantu atlet kami semalam, kami terharu dan turut gembira atas kejayaan anda semalam,” kata Zuekg.

“Terima kasih dari Malaysia, pingat emas untuk sikap awak,” kata Citra. – K! ONLINE


Cuepacs gesa kerajaan tidak mansuh baki cuti ‘frontliners’
Oleh ROSALWANI CHE SOH

5 September 2021, 4:43 pm
KOTA BHARU – Kongres Kesatuan Pekerja-Pekerja Dalam Perkhidmatan Awam Malaysia (Cuepacs) menggesa kerajaan agar tidak memansuhkan baki cuti seramai 180,000 petugas barisan hadapan yang telah memberi perkhidmatan penuh ketika pandemik Covid-19 sejak tahun lalu.
Presidennya, Adnan Mat berkata, petugas barisan hadapan telah menyalurkan bakti dan kebanyakan cuti mereka tidak dapat dihabiskan dalam masa ditetapkan.
“Kita memohon pertimbangan pihak kerajaan supaya cuti tahunan mereka tidak dilupuskan dalam tempoh tiga tahun. Ia perlu dipanjangkan dalam tempoh lima tahun sehingga mereka mampu mengambil cuti kelak.
“Kita juga mengharapkan baki cuti ini dapat dibayar sekiranya mereka tidak dapat menghabiskan baki cuti. Langkah ini sesuai dan sama seperti yang telah dilakukan di Singapura,” katanya ketika ditemui pemberita selepas Program Lawatan Presiden Cuepacs Malaysia ke Pusat Pemberian Vaksin Awam Kota Bharu di sini hari ini.
Beliau berkata, Cuepacs turut memohon supaya baki cuti terbabit dimasukkan dalam gantian cuti rehat selama 15 hari seperti amalan biasa yang dilaksanakan sebelum ini. – K! ONLINE


Penunggang basikal maut dilanggar kereta
Oleh ASLIZA MUSA

5 September 2021, 3:47 pm
IPOH – Seorang penunggang basikal maut setelah terlibat kemalangan jalan raya dengan sebuah kereta di Jalan Sultan Nazrin Shah di sini malam tadi.
Dalam kejadian pukul 10.16 malam itu, mangsa, Luqman Hakim Mohamed Amin, 19, meninggal dunia di tempat kejadian akibat kecederaan parah.
Ketua Polis Daerah Ipoh, Asisten Komisioner Yahaya Hassan berkata, siasatan awal mendapati, kemalangan berlaku ketika kereta Toyota Vios yang dipandu lelaki berusia 40-an berkenaan dalam perjalanan dari arah Simpang Pulai menghala ke Ipoh.
“Semasa melalui lampu isyarat hijau mangsa telah keluar dari simpang sebelah kanan dan melintas secara tiba-tiba di laluan kenderaan tersebut. Pemandu kereta itu cuba mengelak ke kiri namun terkena basikal mangsa dan menyebabkan dia terjatuh di atas jalan.
“Mangsa yang mengalami kecederaan meninggal dunia di lokasi kejadian. Mayat mangsa dihantar ke Hospital Raja Permaisuri Bainun untuk bedah siasat,” katanya menambah kes itu disiasat mengikut Seksyen 41(1) Akta Pengangkutan Jalan 1987. – K! ONLINE


Sam Suhaid kecewa dihalang rakam video ketika divaksin
Oleh NUR NABILAH RAHMAT

5 September 2021, 3:22 pm
KLUANG – Pelakon dan penyanyi, Sam Suhaid kecewa apabila dia dan isteri dihalang daripada merakamkan gambar serta video ketika janji temu suntikan vaksin di Pusat Pemberian Vaksin (PPV) di bangunan Lembaga Hasil Dalam Negeri (LHDN) Kluang di sini pada akhir Ogos lalu.
Sam, 27, yang juga Penyelaras Pertubuhan Ikatan Sahabat-Sahabat Perjuangan Nusantara daerah Kluang berkata, larangan itu menafikan hak setiap individu bagi merekodkan bukti mereka dicucuk vaksin Covid-19.
“Yang Berhormat KJ (Khairy Jamaluddin Abu Bakar) menyatakan bahawa dibenarkan untuk merakam ketika divaksin, itu hak kita kerana yang vaksin tersebut disuntik ke dalam badan kita.
“Tujuan merakam ketika proses vaksin ini untuk ketelusan dan keselamatan sekali gus membantu petugas di PPV jika mereka terlepas pandang ketika suntikan vaksin terrmasuklah picagari yang isinya kosong dan sebagainya,” katanya ketika dihubungi hari ini.
Sam atau nama sebenarnya, Muhammad Suhaid Mustakim Yahya berkata, soal proses rakaman akan menyebabkan kelewatan ketika divaksin tidak perlu timbul kerana ia hanya mengambil masa yang singkat iaitu kurang dari 10 saat.
Beliau turut mempersoalkan mengapa terdapat ‘double standard’ terhadap rakyat biasa dan sewajarnya proses rakaman suntikan vaksin mampu mempromosi saranan kerajaan bagi mencapai imuniti berkelompok. – K! ONLINE


Petronas rakan utama Pavilion Malaysia Dubai
Oleh MUHAMMAD IKHWAN IDERIS

5 September 2021, 3:06 pm
PETALING JAYA – Pavilion Malaysia Ekspo 2020 Dubai mengumumkan Petronas sebagai rakan kongsi utamanya di Ekspo Dunia yang akan berlangsung dari 1 Oktober 2021 sehingga 31 Mac 2022.
Dengan aspirasi untuk menjadi rakan bersama dari segi tenaga dan penyelesaian progresif, penyertaan syarikat tenaga nasional itu selari dengan tema ‘Energising Sustainability’ (Memperkasa Kemampanan) yang dibawa oleh Pavilion Malaysia di ekspo berkenaan.
Memandangkan perubahan iklim kini menjadi isu utama bagi komuniti global, Ekspo 2020 Dubai adalah platform yang unik bagi Petronas untuk mempamerkan aspirasi kemampanan dan hala tujunya dalam mencapai Pelepasan Karbon Sifar Bersih, atau net zero carbon emission menjelang 2050.
Penyertaan Malaysia di Expo 2020 Dubai diterajui oleh Kementerian Sains, Teknologi dan Inovasi dengan Pusat Perubahan Iklim dan Teknologi Hijau Malaysia (MGTC) sebagai agensi pelaksana.
Ketua Pegawai Eksekutif MGTC, Shamsul Bahar Mohd. Nor berkata, pencapaian Petronas selama ini dan komitmennya untuk membantu membentuk tindakan iklim melangkaui bidang pengaruhnya akan meningkatkan lagi kewibawaan negara dalam bidang kelestarian.
Shamsul Bahar
“Momentum yang semakin meningkat untuk kita beralih kepada karbon rendah sangat penting dan kami berbangga mempunyai salah satu jenama negara yang paling berjaya, iaitu Petronas untuk sama-sama mewakili Malaysia di Ekspo Dunia ini,” katanya dalam satu kenyataan.

Bertemakan ‘Connecting Minds, Creating the Future’, Ekspo Dunia 2020 akan disertai oleh 192 buah negara dan organisasi.
Acara mega yang diadakan setiap lima tahun itu bertujuan untuk menggalakkan kerjasama global, inovasi, pembangunan teknologi, kemajuan serta pendidikan manusia dan akan diadakan buat julung kalinya di rantau Timur Tengah, Afrika dan Asia Selatan.
Sementara itu, Presiden dan Ketua Pegawai Eksekutif Kumpulan Petronas, Tengku Muhammad Taufik berkata, kerjasama dengan Pavilion Malaysia memberikan pihaknya peluang untuk mempamerkan komitmen dalam pendekatan holistik terhadap kelestarian.
“Kami mendokong usaha untuk merangka jalan menuju ke hadapan yang lebih mampan, dan memacu kematangan amalan Alam Sekitar, Sosial dan Tadbir Urus (ESG) kami serta merealisasikan aspirasi Pelepasan Karbon Sifar Bersih menjelang 2050,” katanya.
Pavilion Malaysia akan menganjurkan program perdagangan dan perniagaan mingguan bertema yang merangkumi lebih daripada 10 bidang industri, termasuk pendidikan, belia & usahawan teknologi, perdagangan, Industri 4.0 & pembuatan pintar, sains, teknologi dan inovasi, alam sekitar & air, pertanian mampan & penjagaan, kesihatan, pelancongan & budaya, tenaga, e-dagang, industri halal dan kewangan Islam.
Ekspo 2020 akan dibuka secara rasmi pada 1 Oktober 2021. Rakyat Malaysia berpeluang melawat Pavilion melalui platform maya yang akan diumumkan dalam masa terdekat. – K! ONLINE


Tak tahu apa kebaikan saya buat – Aliff Aziz
Oleh HANISAH SELAMAT

5 September 2021, 2:45 pm
PETALING JAYA – Pernah terpalit pelbagai kontroversi dan terleka dengan nikmat dunia, pelakon Aliff Aziz tidak menyangka masih berpeluang untuk mengubah haluan ke jalan Allah pada usia 30-an.
Jelasnya, dia sendiri tidak perasan sama ada pernah membuat kebaikan dalam hidup sehingga urusan penghijrahannya seakan-akan terbuka luas.
“Yakin bahawa semua perkara hanya dengan kehendak Allah. Saya tiada kelebihan, saya hanya hamba lemah yang mahu guna kehidupan Allah bagi untuk ikut yang saya mahukan.
“Selama 30 tahun hidup, macam-macam yang saya buat. Alhamdulillah, Allah Maha Mengetahui dan saya tidak tahu apa kebaikan yang saya pernah buat hingga Allah bagi jalan.
“Saya yakin semuanya dalam pengetahuan Allah,” katanya menerusi sesi perbincangan langsung menerusi Facebook dan Instagram Live saluran Nurflix, baru-baru ini.
Menerusi diskusi bertajuk Negara Sudah Merdeka, Kita Bila Lagi kendalian Anas Tahir tersebut, Aliff menjadi antara tetamu jemputan yang bersama dua panel lain iaitu Mohd. Gunawan Che Abdul Aziz dan penerbit, Farihin Abdul Fatah.

Terdahulu, pendedahan suami kepada penyanyi, Bella Astillah itu mengundang kejutan apabila menyertai jemaah tabligh selepas melihat hantaran yang dimuat naik Faizal Ismail (FBI).
Akui bintang kelahiran Singapura itu lagi, dia berharap terus istiqamah dan bersyukur dipertemukan dengan ramai insan baik yang langsung tidak mengungkit sejarah lampaunya.
“Waktu itu tengok video laporan daripada Faizal Ismail dan saya rasa mahu kenal jemaah tabligh. Ada jemaah hubungi saya dan terangkan mahu bawa saya keluar untuk tiga hari.
“Saya rasai pelbagai perasaan yang tak dapat saya terangkan. Suasana dan orang di sana (ahli jemaah lain) tiada ‘judgement’, semua sama tidak kira keturunan, pangkat dan darjat.
“Semua hamba Allah belajar untuk dekatkan diri dengan-Nya. Semoga saya terus istiqamah,” tambah pemilik nama penuh Mohamad Aliff Aziz itu.
Mengulas kecaman dalam media sosial, Aliff menyatakan lebih selesa enggan ambil pusing memandangkan lumrah manusia yang tetap dipandang serong walaupun cuba berubah ke arah kebaikan.
“Saya fikir walau macam mana pun kita cuba jadi terbaik pasti akan ada orang yang tetap tak suka dan pandang serong.
“Tiada orang yang sempurna. Kalau kita rasa berada di landasan untuk jadi orang yang sempurna, itu memang mustahil.
“Justeru, saya cari hikmah, saya alih perhatian. Pasti ada orang yang berdoa untuk saya. Selalunya macam mana jahat pun bila kita belajar jadi baik, ada orang yang akan kata (kita). Tapi yang penting biarlah Allah tahu siapa kita,” katanya.
Dia juga mengakui sukar mengawal situasi dalam media sosial atau memuaskan hati semua pihak, sebaliknya lebih selesa mengambil sikap bertenang.
“Kenapa nak seksa diri saya untuk memuaskan hati semua orang. Paling penting diri kita sendiri, keluarga dan Allah tahu niat kita,” luah penyanyi Sayang Sayang itu.
Menerusi perkahwinan dengan Bella, mereka dikurniakan dua cahaya mata, Muhammad Ayden Adrian, 3, dan Ara Adreanna, setahun.
Sebelum ini nama Aliff memang sinonim terpalit dengan isu panas termasuk kecurangan dan beberapa kes lain yang turut melibatkan pihak berkuasa. – K! ONLINE


120 tan makanan dilucut hak jadi makanan haiwan
Oleh YATIMIN ABDULLAH

5 September 2021, 2:49 pm
RANTAU PANJANG – Jabatan Perkhidmatan Kuarantin dan Pemeriksaan Malaysia (Maqis) telah menyerahkan sebanyak 120 tan bahan makanan yang telah dilucutkan hak untuk dijadikan sebagai sumber makanan kepada haiwan di jabatan dan agensi kerajaan.
Timbalan Menteri Pertanian dan Industri Makanan II, Dr. Nik Muhammad Zawawi Salleh berkata, bahan makanan berupa keratan ayam sejuk beku, daging dan sosej yang bernilai RM2.1 juta itu telah diserahkan bermula dari Januari hingga Ogos lalu.
Menurutnya, serahan kepada pelbagai agensi dan jabatan di negara ini menerusi Program Kementerian Pertanian dan Industri Makanan (MAFI) Prihatin bertujuan memastikan bekalan makanan haiwan sentiasa mencukupi.
“Makanan ini diserahkan kepada pihak Zoo, Jabatan Penjara Malaysia (JPM), Pusat Menyelamat Hidupan Liar Kebangsaan (NWRC) dan sebagainya.
“Kesemua serahan itu adalah daripada hasil sitaan barangan import yang telah melalui proses undang-undang dan yang telah dilucut hak kerana tidak mematuhi aspek perundangan di bawah Seksyen 11(1) Akta Maqis 2011 (Akta 728),” katanya pada sidang akhbar di sini hari ini.
Dalam majlis itu, Maqis Kelantan menyerahkan bahan makan kepada enam jabatan kerajaan iaitu JPM Marang (Terengganu), JPM Machang (Kelantan), JPM Pengkalan Chepa (Kelantan), Zoo Taiping (Perak), NWRC Sungai Perak dan Royal Endurance Kelantan. – K! ONLINE


Cemas hingga pandu kereta masuk lobi hospital
Oleh ASLIZA MUSA

5 September 2021, 3:11 pm
IPOH – Rakaman video memaparkan seorang lelaki memandu keretanya sehingga masuk ke lobi Jabatan Kecemasan dan Trauma, Hospital Raja Permaisuri Bainun (HRPB) di sini semalam menarik perhatian ramai sehingga tular di pelbagai platform media sosial.
Video berdurasi 54 saat itu menunjukkan situasi kecoh seorang lelaki menjerit-jerit sebelum seorang lagi lelaki dalam keadaan lemah dibawa keluar dari kereta jenis Perodua Kelisa untuk rawatan di hospital berkenaan.
Ketua Polis Perak, Datuk Mior Faridalathrash Wahid berkata, kejadian pada pukul 11.30 malam itu berlaku kerana pemandunya panik dan cemas semasa membawa bapanya yang diserang sakit jantung sebelum dia keluar dan menjerit meminta bantuan pihak hospital.
“Pemandu telah ditenangkan dan diminta oleh petugas hospital untuk mengalihkan keretanya ke bahagian tempat letak kenderaan awam dan bapanya telah diberikan rawatan dan dimasukkan ke dalam wad,” katanya di sini hari ini.
Menurut beliau, kejadian itu tidak melibatkan sebarang perlanggaran, kecederaan mahupun kerosakan harta awam dan pihaknya juga tidak menerima laporan polis daripada mana-mana pihak. – K! ONLINE


Tujuh lagi PPV bergerak perlu dibuka di Johor
Oleh MOHAMAD FAIZAL HASHIM

5 September 2021, 3:29 pm
JOHOR BAHRU – Pasukan Petugas Khas Imunisasi Covid-19 (CITF) diminta menambah tujuh lagi pusat pemberian vaksin (PPV) bergerak di negeri ini sebelum akhir bulan ini.
Menteri Sains, Teknologi dan Inovasi, Datuk Seri Dr. Adham Baba berkata, penambahan dibuat bagi meningkatkan keupayaaan kepada 13 PPV bergerak sedia ada serta menyokong program jangkauan luar yang dijalankan.
Beliau yang juga Pengerusi bersama CITF berharap dengan adanya 20 PPV berkenaan akan membantu mempercepatkan kadar vaksinasi rakyat negeri ini khususnya mereka yang berada di kawasan luar bandar dan pedalaman.
“CITF Johor akan memberi komitmen penuh membantu program jangkauan luar bagi meningkatkan proses vaksinasi di negeri ini.
“Sehingga semalam, seramai 175,360 rakyat Johor sudah menerima suntikan vaksin di 13 PPV bergerak dan jangkauan luar sedia ada, daripada jumlah itu, seramai 89,263 daripadanya menerima suntikan dos pertama manakala 86,097 sudah lengkap divaksin.
“Secara keseluruhan, sebanyak 261,457 dos vaksin telah diberi di 13 PPV berkenaan. Apabila jumlahnya ditambah kepada 20, saya percaya lebih ramai rakyat Johor di kawasan luar bandar akan dapat divaksin dalam masa terdekat,” katanya selepas melawat PPV Mount Austin di Austin International Convention Centre, di sini hari ini.

Sementara itu, Dr. Adham berkata, terdapat sebanyak 364 PPV di negeri ini yang menawarkan pelbagai jenis vaksin antaranya Pfizer, AstraZeneca dan Sinovac dengan Johor merupakan negeri kedua tertinggi menerima bekalan vaksin pada bulan lalu dan bulan ini melibatkan lebih 4 juta dos vaksin yang direkodkan. – K! ONLINE


Terminal Feri Kuala Kedah ditutup susulan PKPD
Oleh NUR AMALINA AZMAN

5 September 2021, 3:38 pm
LANGKAWI – Terminal Feri Kuala Kedah ditutup bermula esok susulan pelaksanaan Perintah Kawalan Pergerakan Diperketatkan (PKPD) di Kuala Kedah.
Jabatan Laut dalam satu kenyataan di sini hari ini berkata, PKPD yang dilaksanakan di dua zon di Kuala Kedah bermula esok hingga 19 September itu melarang semua jenis pergerakan keluar dan masuk ke kawasan tersebut.
“Tiada perkhidmatan feri penumpang dibenarkan dari Kuala Kedah ke Langkawi atau dari Langkawi ke Kuala Kedah sepanjang tempoh PKPD namun operasi perkhidmatan pengangkutan laut yang termasuk dalam kategori perkhidmatan perlu di Terminal Kargo Kuala Kedah akan diteruskan seperti biasa.
“Penumpang yang perlu keluar atau masuk ke Pulau Langkawi boleh menggunakan perkhidmatan feri antara Kuala Perlis ke Langkawi yang akan beroperasi mulai esok,” katanya dalam kenyataan tersebut.
Menurut kenyataan itu, perkhidmatan feri laluan Kuala Perlis akan beroperasi dengan kekerapan satu perjalanan sehari.
“Perjalanan dari sini ke Kuala Perlis adalah pada pukul 11 pagi dan 1 petang dari Kuala Perlis ke sini tertakluk kepada jadual air pasang surut dengan kekerapan feri bagaimanapun akan ditambah mengikut permintaan penumpang,” katanya. – K! ONLINE


Individu terima vaksin di luar negara perlu hadir PKD
Oleh MOHAMAD FAIZAL HASHIM

5 September 2021, 2:56 pm
JOHOR BAHRU – Rakyat Malaysia yang telah menerima suntikan vaksin Covid-19 di luar negara perlu hadir ke Pejabat Kesihatan Daerah (PKD) bagi mendapatkan sijil pengesahan vaksinasi di dalam aplikasi MySejahtera.
Menteri Sains, Teknologi dan Inovasi, Datuk Seri Dr. Adham Baba berkata, tindakan itu bertujuan mengesan penerima vaksin dari luar negara mengenai status mereka serta jenis vaksin yang telah diterima.
“Dalam perkembangan terkini, bagi yang mendapatkan suntikan vaksin di luar negara, mereka perlu hadir ke PKD untuk memaklumkan status vaksinasi lengkap untuk menerima sijil vaksinasi MySejahtera.
“PKD yang menerima sijil vaksinasi yang dikeluarkan di luar negara itu untuk disahkan sebelum Jabatan Kesihatan Negeri akan menghantar permohonan itu ke Pusat Kesiapsiagaan dan Tindakan Cepat Krisis Kebangsaan (CPRC) Putrajaya untuk tindakan lanjut.
“CPRC akan memaklumkan kepada MySejahtera untuk mengemas kini dan mengeluarkan sijil vaksinasi dalam aplikasi MySejahtera di telefon pintar pemohon,” katanya ketika melawat Pusat Pemberian Vaksin (PPV) Mount Austin, di sini hari ini. – K! ONLINE


KDN pastikan semua anggota barisan hadapan terima vaksin
Oleh NORLIDA AKMAR IDROS

5 September 2021, 2:40 pm
YAN – Kementerian Dalam Negeri (KDN) akan memastikan semua anggota di bawah agensi seliaan kementerian itu menerima vaksin Covid-19 kerana mereka merupakan barisan hadapan yang sentiasa berada dengan masyarakat.
Menterinya, Datuk Seri Hamzah Zainudin berkata, anggota terlibat tidak sepatutnya memberi masalah kepada orang awam dengan tidak mengambil vaksin.
“Kita tidak ada masalah ini (enggan ambil vaksin) dan jika ada seorang dua yang tidak ambil vaksin, kita akan ambil tindakan.
“Mereka adalah barisan hadapan dan sepatutnya menjadi yang terawal menerima vaksin, jadi mereka tidak sepatutnya bawa masalah kepada rakyat,” katanya selepas meninjau lokasi terjejas aliran puing di Titi Hayun dalam program KDN Prihatin Yan di sini hari ini.
Kata beliau, pihaknya yakin semua anggota akan menerima vaksin apabila kadar vaksinasi anggota dan pegawai KDN sendiri telah mencapai 96 peratus, warga Polis Diraja Malaysia pula 91 peratus manakala Jabatan Penjara Malaysia sudah menghampiri 100 peratus. – K! ONLINE


Saya tidak sakit, cuma terlalu sibuk, penat – Sherry Ibrahim
Oleh MOHAMMAD SHAHEMY AZMI

5 September 2021, 2:29 pm
PETALING JAYA – Pelakon Sherry Ibrahim menafikan dakwaan bahawa dia sedang jatuh sakit walaupun mengalami penurunan berat badan sebanyak beberapa kilogram sejak akhir-akhir ini.
Sherry yang juga seorang usahawan itu sebaliknya memberitahu, dia kehilangan berat badan kerana kurang selera makan selain terlalu sibuk menguruskan perniagaan salun miliknya sejak dibenarkan untuk kembali beroperasi semula pada 16 Ogos lalu.
“Saya baik-baik sahaja. Benar saya kehilangan beberapa kilogram berat badan sebab sejak akhir-akhir ini saya tidak ada selera makan.
“Nak berehat pun tidak cukup masa tambahan pula saya tidak mempunyai cuti walaupun sehari sejak salun dibenarkan kembali beroperasi,” katanya dalam satu hantaran dalam Instagram.
Biarpun mengakui sangat penat, namun Sherry atau nama sebenarnya Syarizad Ibrahim, 38, bersyukur kerana boleh kembali membuka perniagaan salun rambut miliknya yang terletak di Publika Shopping Gallery, Kuala Lumpur.
Dia juga tidak tahu bagaimana khabar angin yang mengatakan dirinya kini sedang jatuh sakit timbul sehingga menerima banyak pertanyaan daripada peminat dan juga kenalan rakan artis.

“Saya sendiri tidak tahu bagaimana berita yang mengatakan saya sedang sakit boleh timbul. Tapi Alhamdulillah, saya sihat-sihat sahaja. Cuma sibuk sikit hingga saya terlupa nak makan. Berat pun turun beberapa kilogram,” katanya ketika dihubungi Kosmo! Online.
Tambah pelakon drama Teduhan Kasih itu lagi, walaupun perniagaan salun rambut yang diusahakan hari ini tidak ‘serancak’ seperti sebelum pandemik, dia bersyukur masih boleh meneruskan perniagaannya itu sehingga ke hari ini.
“Selepas dibenarkan untuk beroperasi, saya berasa sangat gembira. Tapi saya tidak boleh ambil pelanggan sesuka hati seperti sebelum ini.
“Saya hanya menerima pelanggan yang sudah lengkap dua dos vaksin dan mereka harus menunjukkan sijil vaksinasi digital sebagai bukti,” katanya.
Sementara itu, Sherry turut menitipkan doa supaya mereka yang sedang dihimpit kesusahan supaya berada dalam keadaan baik dan dipermudahkan segala urusan. – K! ONLINE


462,586 terima vaksin Covid-19 menerusi Movak
Oleh ZAKKINA WATI AHMAD TARMIZI

5 September 2021, 2:37 pm
PORT DICKSON – Seramai 462,586 orang individu di negara ini telah menerima suntikan vaksin Covid-19 menerusi program Mobilisasi Vaksin Komuniti (Movak) setakat 31 Ogos lalu.
Menteri Perpaduan Negara, Datuk Halimah Mohamed Sadique berkata, daripada jumlah tersebut, seramai 281,938 individu diberikan suntikas dos pertama manakala selebihnya adalah dos kedua yang melibatkan penggunaan sebanyak 25 buah bas telah diubah suai.
“Tentunya program ini usaha menyokong apa yang sedang dilaksanakan menerusi Program Imunisasi Covid-19 Kebangsaan (PICK). Kami juga menerima kerjasama kerajaan negeri yang membantu membuat semakan penerima vaksin melalui aplikasi MySejahtera.
“Ia sangat bagus kerana kita memasuki kampung Orang Asli dan kawasan pinggir bandar dan akan terus dilaksanakan sehingga pandemik Covid-19 ini berakhir,” katanya selepas program agihan kotak makanan di Dewan Komuniti Ladang Tanah Merah, Chuah, dekat sini hari ini.
Sementara itu, Halimah berkata, Kementerian Perpaduan Negara telah menyusun program yang akan diberikan keutamaan dan perlu dicapai dalam tempoh 100 hari pembentukan Kabinet baharu, yang dinamakan sebagai KPI 100. – K! ONLINE


Perbaharui cukai jalan, lesen di Pos Malaysia bermula esok
Oleh NUR HUDA MUSA

5 September 2021, 1:26 pm
PETALING JAYA – Orang ramai yang mahu memperbaharui cukai jalan atau lesen memandu boleh hadir ke semua cawangan Pos Malaysia di seluruh negara bermula esok.
Pos Malaysia dalam satu kenyataan berkata, mereka yang sudah mendapatkan tarikh janji temu di Jabatan Pengangkutan Jalan (JPJ) boleh terus ke JPJ pada tarikh dan lokasi ditetapkan atau terus ke cawangan Pos Malaysia.
“Pelanggan juga boleh memperbaharui insurans kenderaan motor menerusi kaunter atau secara dalam talian melalui laman web atau aplikasi,” katanya di sini hari ini.
Bagi mendapatkan maklumat lanjut, pelanggan boleh menggunakan ‘AskPos’ di laman web www.pos.com.my atau menerusi aplikasi Pos Malaysia. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392

Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Staf kontraktor Petronas direman, raih sumbangan RM91,000
Oleh MASTURAH SURADI

5 September 2021, 2:17 pm
KOTA TINGGI – Kakitangan kontraktor Petronas Pengerang yang ditahan selepas disyaki menyebarkan berita palsu kematian 14 ahli keluarganya akibat Covid-19 berjaya meraih sumbangan sebanyak RM91,000.
Ketua Polis Daerah Kota Tinggi, Superintendan Hussin Zamora berkata, Bahagian Siasatan Jenayah Komersial Ibu Pejabat Polis Daerah Kota Tinggi telah menahan suspek berumur 45 tahun itu semalam selepas lelaki itu hadir sendiri di Balai Polis Bayu Damai di sini.
“Suspek ditahan ketika hadir sendiri di Balai Polis Bayu Damai dipercayai ingin membuat laporan ‘covering’ bagi dirinya tentang kejadian itu.
“Siasatan juga mendapati suspek setakat ini dipercayai telah menerima sumbangan sebanyak RM91,000,”katanya dalam kenyataan di sini hari ini.
Hussin berkata, hasil maklumat dan siasatan mendapati suspek menyebarkan berita palsu berkenaan 14 ahli keluarga meninggal dunia akibat Covid-19 itu bagi mendapatkan sumbangan derma sejak bulan Jun lalu.
Katanya, suspek kini direman selama empat hari dan kes disiasat di bawah Seksyen 420 Kanun Keseksaan.

Terdahulu, Petronas dalam kenyataan menafikan dakwaan seorang individu yang merupakan kakitangan kontraktornya telah kehilangan 14 ahli keluarga akibat wabak Covid-19. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Bekalan air di semua 463 kawasan pulih sepenuhnya
Oleh MOHD YUNUS YAKKUB

5 September 2021, 1:17 pm
SHAH ALAM – Gangguan bekalan air di kesemua 463 kawasan berjaya dipulihkan sepenuhnya tengah hari tadi berbanding jangkaan awal pada esok, sebelum ini.
Pengurusan Air Selangor Sdn. Bhd. (Air Selangor) berkata, kesemua kawasan di kelima-lima wilayah yang terjejas iaitu Petaling, Hulu Langat, Sepang, Putrajaya dan Kuala Langat menerima bekalan air bersih pukul 12 tengah hari tadi.
“Air Selangor ingin mengucapkan ribuan terima kasih kepada para pengguna di atas kesabaran dan kerjasama yang diberikan sepanjang tempoh gangguan bekalan air tidak berjadual ini.
“Para pengguna boleh mendapatkan maklumat rasmi gangguan bekalan air menerusi semua medium komunikasi rasmi Air Selangor atau menghubungi Pusat Perhubungan Air Selangor di talian 15300 atau Help Centre di aplikasi Air Selangor bagi setiap pertanyaan dan aduan,” katanya dalam kenyataan hari ini.
Dalam pada itu, Air Selangor menyarankan agar para pengguna yang telah mendapat bekalan air untuk membiarkan pili air mengalir sehingga jernih sebelum digunakan untuk kegunaan harian kerana air kebiasaannya akan kembali jernih selepas lima hingga 10 minit.
“Air sinki berwarna lazimnya berlaku semasa terputus bekalan air disebabkan oleh gangguan bekalan air berjadual dan tidak berjadual.

“Insiden ini berlaku disebabkan oleh aliran air di dalam paip utama semasa bekalan air disambung semula dan sedimen yang termendap semasa paip kosong terampai semula seterusnya bergerak mengikut aliran air. Sedimen yang terampai ini menyebabkan bekalan air berubah warna,” katanya.
Kosmo! sebelum ini melaporkan kehidupan hampir sejuta penduduk lima wilayah kembali sengsara, Jumaat lalu, apabila Loji Rawatan Air Sungai Semenyih (LRA) dihenti tugas buat kali kedua dalam tempoh selang empat hari.
Henti tugas bermula pukul 5.15 petang itu berpunca daripada pencemaran bau disyaki daripada sebuah kilang di perindustrian di Jenderam Hilir, Sepang. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Wajah kacak Abdul Latif Romly jadi bualan
Oleh NUR HUDA MUSA

5 September 2021, 2:06 pm
PETALING JAYA – Selepas memenangi pingat emas ketiga di Paralimpik Tokyo 2020 semalam, atlet lompat jauh, Abdul Latif Romly terus menjadi bualan hangat di media sosial.
Terbaharu, sekeping gambar memaparkan perbandingan wajah Abdul Latif semasa sukan Paralimpik Rio 2016 dengan wajahnya yang terkini menjadi tular di media sosial kerana melihatkan perubahan yang ketara.
Tinjauan Kosmo! di media sosial juga mendapati perubahan wajah atlet berusia 24 itu mendapat perhatian orang ramai kerana dikatakan mirip dengan wajah pelakon terkenal, Remy Ishak.
“Sama macam muka Remy Ishak sekilas pandang, hero Paralimpik VS hero drama. Seorang menang dapat medal, seorang lagi menang dapat isteri,” ujar Firdaus.
“Mati-mati ingatkan Remy Ishak tadi. Rambut sama, ada jambul berjuntai,” kata Shahrul.
“Dulu muka budak-budak sangat. Sekarang nampak kematangan dia, salute (tabik) Latif. Kekalkan emas untuk Paralimpik Paris,” kata Syazwani.

“Nampaknya Remy Ishak boleh pencen awal. Hero Latif Romly sudah ada. Mana-mana peminat yang kecewa sangat Remy kahwin, ini ada lagi seorang muka sama,” kata Sher. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Premis selenggara jentera dikesan cemari Sungai Buah
Oleh NUR SHARIEZA ISMAIL

5 September 2021, 1:10 pm
SEPANG – Jabatan Alam Sekitar (JAS) Cawangan Sepang mendapati lelehan minyak dari longkang sebuah premis yang menjalankan aktiviti penyelenggaraan jentera dan lori, menjadi punca pencemaran minyak hidraulik di Sungai Buah, Dengkil.
Pemeriksaan itu hasil operasi bersepadu yang dilakukan bersama Lembaga Urus Air Selangor (LUAS) berikutan aduan yang diterima berhubung pencemaran minyak hidraulik di lokasi terbabit.
JAS Cawangan Sepang berkata, susulan itu, pihaknya telah menyita sebuah kren di tapak buat sementara waktu agar tidak menggangu siasatan kes.
“Sementara itu, pihak LUAS telah memasang ‘oil boom’ di luar longkang premis untuk membendung pencemaran minyak,” katanya menerusi kenyataan di laman Facebook hari ini.
JAS berkata, persampelan telah dijalankan dan dihantar ke Jabatan Kimia Malaysia (JKM) untuk dianalisis dan kes itu akan disiasat di bawah Seksyen 25 (1) Akta Kualiti Alam Sekeliling, 1974 dan Peraturan-Peraturan yang berkaitan,” katanya. -K! ONLINE
Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


KPLB, KKMM atasi masalah akses internet luar bandar
Oleh HARIS FADILAH AHMAD

5 September 2021, 1:03 pm
LIPIS – Kementerian Pembangunan Luar Bandar (KPLB) akan bekerjasama dengan Kementerian Komunikasi dan Multimedia Malaysia (KKMM) serta semua pihak terlibat bagi segera menyelesaikan masalah akses internet di kawasan kampung dan pedalaman seluruh negara.
Timbalan Menterinya, Datuk Seri Abdul Rahman Mohamad berkata, masalah capaian internet yang menjadi satu keperluan pada masa ini harus menjadi keutamaan dan diselesaikan dengan secepat mungkin.
“Masalah akses internet perlu diberi keutamaan serius serta diatasi segera untuk keselesaan pelajar mengikuti sesi Pengajaran dan Pembelajaran di Rumah (PdPR) termasuk agensi kerajaan yang berkhidmat di luar bandar.
Capaian internet merupakan keperluan penting dalam era teknologi maklumat dan komunikasi terutamanya ketika penguatkuasaan Perintah Kawalan Pergerakan demi keselesaan pelajar dan pengurusan agensi kerajaan,” katanya selepas merasmikan Bengkel Kemahiran Keibubapaan menerusi sidang Google Meet di sini, semalam.
Program tersebut disertai secara sidang google meet melibatkan penyertaan 130 ibu bapa dan penjaga kanak-kanak Taman Bimbingan Kanak-kanak (Tabika) dan Taman Asuhan Kanak-kanak (Taska) anjuran Kemas Lipis.
Sementara itu, beliau berkata KPLB akan menerapkan konsep Keluarga Malaysia untuk ibu bapa bagi membina semangat pemuafakatan dan kebersamaan dalam kalangan keluarga di rumah. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Pengikut ajaran PMYT digesa serah diri
Oleh ROHANA MOHD. NAWI

5 September 2021, 2:29 pm
KOTA BHARU – Kerajaan menggesa semua pengikut ajaran didakwa bertentangan dengan Islam iaitu Perjalanan Mimpi Yang Terakhir (PMYT) yang kini sedang diburu polis agar segera tampil menyerah diri.
Timbalan Menteri di Jabatan Perdana Menteri (Hal Ehwal Agama), Datuk Ahmad Marzuk Shaary menegaskan, pihak polis kini sedang mencari pengikut ajaran itu selepas ketua ajaran itu yang digelar Sittah Annur ditahan semalam.
“Polis sudah mula menjalankan siasatan dan saya menasihatkan semua pengikut Sittah Annur supaya menyerah diri dengan segera. Berdasarkan siasatan awal, pengikut ajaran PMYT hanya melibatkan satu kelompok kecil.
“Selain itu, Jabatan Kemajuan Islam Malaysia (Jakim) juga akan menghantar wakil untuk membantu siasatan kes tersebut bersama pihak polis,” katanya kepada pemberita ketika hadir ke Program Outreach Vaksinasi Covid-19 di Masjid As-Salam, Pengkalan Chepa di sini hari ini.
Menurut Ahmad Marzuk, Jakim kini sudah membentuk pasukan khas yang terdiri daripada individu yang mempunyai kepakaran dalam aspek ajaran sesat dan segala keputusan mengenai dakwaan kesesatan ajaran PMYT akan diketahui selepas polis melengkapkan siasatan kes itu tidak lama lagi. – K! ONLINE


[VIDEO] SPAN buru lelaki pijak meter paip sampai pecah
5 September 2021, 1:41 pm
PETALING JAYA – Suruhanjaya Perkhidmatan Air Negara (SPAN) sedang mengesan seorang lelaki yang sengaja merosakkan meter paip di hadapan sebuah kedai baru-baru ini.
Sebuah klip video berdurasi 19 saat yang dimuat naik di laman Facebook SPAN memaparkan seorang lelaki bersama seorang wanita sedang berjalan di kaki lima kedai sebelum lelaki terbabit secara tiba-tiba memijak meter paip di hadapan sebuah kedai sehingga pecah.
Katanya, perbuatan vandalisme terhadap fasiliti bekalan air adalah satu kesalahan jenayah di bawah Akta Industri Perkhidmatan Air 2006 (Akta 655).
“Jika sabit kesalahan pelaku boleh dikenakan hukuman denda atau penjara melalui Seksyen 122 (1)(a) Akta 655 dan juga perlu menanggung sepenuhnya segala kos baik pulih kepada pihak operator air,” katanya di sini hari ini.
Orang ramai yang mempunyai maklumat berhubung kejadian seumpama itu diminta membuat laporan kepada operator bekalan air berdekatan atau menyalur maklumat kepada Unit Penguatkuasaan SPAN melalui aplikasi WhatsApp di nombor 013-388 5000 atau melalui e-mel di [email protected],” ujarnya. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392

Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929